68 kes baharu Omicron: Indonesia gesa rakyat tangguh ke luar negara

Kementerian Kesihatan Republik Indonesia (KKRI) mengesahkan 68 lagi peakit Covid-19 dijangkiti varian baharu, Omicron, menjadikan keseluruhannya sehingga hari ini sebanyak 136 kes varian berkenaan.

Jurucakap KKRI, Dr Siti Nadia Tarmidzi berkata semua kes baharu itu melibatkan kes import, termasuk 11 daripadanya rakyat Indonesia.

“Semua kes adalah pengembara antarabangsa dengan majoritinya tiba dari Arab Saudi, Turki, Emiriah Arab Bersatu (UAE) dan Amerika Syarikat (AS),” katanya pada sidang media hari ini.

Memetik data WHO, beliau berkata menyatakan terdapat kemungkinan peningkatan pesat kes Omicron.

“Ini berdasarkan ramalan lonjakan kes Covid-19 disebabkan oleh varian Omicron berbanding Delta dengan mengira kadar penularan serta jangkitan yang pantas,” katanya.

Dr Siti Nadia berkata kadar penggunaan katil hospital atau unit rawatan rapi juga lebih rendah berbanding ketika tempoh penularan varian Delta.

“Ini bermakna bahawa varian Omicron mempunyai kadar jangkitan yang tinggi tetapi dengan risiko penyakit yang lebih rendah,” katanya.

Bagaimanapun, orang ramai tetap diingatkan supaya sentiasa berwaspada kerana keadaan mungkin berubah dengan pantas.

Oleh itu, kawalan dan pencegahan, serta langkah-langkah mitigasi lain mesti diteruskan, katanya sambil menyeru orang ramai untuk mengelak daripada mengembara ke negara yang mempunyai jangkitan Omicron yang tinggi.

“Jangan pentingkan diri sendiri, kita perlu mengelak daripada pergi ke negara yang mempunyai kadar penularan Covid-19 yang tinggi seperti Arab Saudi, Turki, UAE dan AS. Kita perlu bekerjasama untuk melindungi orang yang kita sayangi daripada dijangkiti Covid-19,” katanya. – Agensi


Arab Saudi tidak lulus Sinopharm, Sinovac: Suntikan ketiga diwajibkan

Arab Saudi kekal tidak meluluskan vaksin Covid-19, Sinopharm atau Sinovac, kata jurucakap Kementerian Kesihatannya, Mohammed al-Abd al-Ali, ini sambil menafikan khabar angin yang tersebar di media sosial mengatakan negara itu meluluskan vaksin itu.

Bagaimanapun, rakyat Arab Saudi atau penduduk yang tinggal di negara itu yang melengkapkan dua dos suntikan vaksin buatan China itu boleh mendapatkan suntikan penggalak mana-mana vaksin yang telah diluluskan.

Setakat ini Arab Saudi hanya meluluskan vaksin Moderna, Pfizer-BioNTech, Johnson & Johnson, dan AstraZeneca-Oxford.

Portal e-visa negara itu menyatakan Arab Saudi akan membenarkan kemasukan pengembara asing yang lengkap menerima suntikan Sinopharm atau Sinovac, sekiranya mereka mendapatkan suntikan penggalak yang diluluskan.

Menurut portal itu, e-visa membolehkan pelancong menghabiskan masa sehingga 90 hari di Arab Saudi, dan ia merangkumi aktiviti berkaitan pelancongan dan umrah. Bagaimanapun ia tidak termasuk untuk musim haji dan pendidikan.

“Tetamu yang telah menerima dua dos suntikan Sinopharm atau Sinovac akan diterima masuk jika mereka mendapatkan suntikan tambahan salah satu daripada empat vaksin yang diluluskan kerajaan Arab Saudi,” kata Kementerian Pelancongan dalam portal e-visa itu.

Portal itu juga menyenaraikan penduduk di 49 negara, termasuk Malaysia, yang dibenarkan masuk ke negara itu menggunakan e-visa. Bagaimanapun rakyat negara yang tidak tersenarai boleh menghubungi kedutaan Arab Saudi di negara masing-masing.

Mohammed al-Abd juga menafikan khabar angin mengatakan terdapat individu yang meninggal dunia setelah menerima vaksin Covid-19.

Beliau turut menggesa rakyat negara itu mendapatkan suntikan vaksin kerana kebanyakan kes baharu yang dilaporkan terdiri daripada individu yang tidak divaksin.

Sejak awal tahun lalu hingga hari ini, Arab Saudi melaporkan keseluruhan jangkitan sebanyak 532,785 kes, dan 8,320 kematian. Lebih 29 juta dos vaksin Covid-19 telah diberikan kepada penduduk negara itu. – Agensi


[KEMAS KINI] Jangkitan baharu paling tinggi dicatat – 9,180 kes

Semalam, negara merekodkan 8,868 kes Covid-19, namun dalam tempoh 24 jam sehingga 12 tengah hari tadi jangkitan baharu dilaporkan meningkat mendadak kepada 9,180 kes, sekali gus menjadikan kumulatif kepada 817,838 kes.

Ketua Pengarah Kesihatan Tan Sri Dr Noor Hisham Abdullah ketika berkongsi maklumat itu berkata, Selangor dan Kuala Lumpur yang diletakkan di bawah Perintah Kawalan Pergerakan Diperketat (PKPD) melaporkan kes tertinggi setakat ini.

Katanya, dalam tempoh 24 jam Selangor merekodkan 4,400 jangkitan baharu menjadikan kumulatif di negeri itu 277,393 kes, manakala di Kuala Lumpur sebanyak 1,271 kes dicatatkan (kumulatif – 86,313).

Berdasarkan statistik yang dikeluarkan Kementerian Kesihatan (KKM) hari ini, 11 negeri dan wilayah mencatatkan kenaikan kes baharu dalam tempoh 24 jam itu.

Negeri dan wilayah yang merekodkan peningkatan kes ialah Selangor, Sarawak, Sabah, Pahang, Negeri Sembilan, Melaka, Kelantan, Kedah, Labuan, Kuala Lumpur dan Terengganu.

Semalam, beliau memaklumkan peningkatan kes baharu Covid-19, khususnya di di kedua-dua negeri itu sekarang ini disebabkan aktiviti pengesanan dan saringan yang lebih mudah, susulan pelaksanaan Perintah Kawalan Pergerakan Diperketat (PKP) di 48 mukim.

Katanya, aktiviti pengesanan kontak rapat dan saringan kesihatan khususnya ke atas individu yang bergejala telah dilaksanakan dengan lebih giat dan berkesan setelah dilaksanakan PKPD

“Ini membolehkan pengasingan segera dijalankan bagi mengelakkan penularan jangkitan Covid-19 dalam komuniti.

“Selain itu, KKM juga menjalankan saringan ke atas 10 peratus dari penduduk yang tinggal di kawasan PKPD tersebut dan keutamaan diberi kepada mereka yang berisiko tinggi,” katanya.


Muhyiddin umum Mas Ermieyati calon PN Parlimen Masjid Tanah

Naib Ketua Srikandi Bersatu Datuk Mas Ermieyati Samsudin diumumkan sebagai calon Perikatan Nasional (PN) bagi kerusi Parlimen Masjid Tanah, Melaka, pada Pilihan Raya Umum Ke-15 (PRU-15), 19 November depan.

Pengumuman dibuat Pengerusi PN Tan Sri Muhyiddin Yassin secara tidak sengaja pada Program Jelajah Prihatin PN Masjid Tanah, malam tadi (22 Oktober 2022). Namun, kemudian beliau mengumumkannya secara rasmi.

Ketika memperkatakan parti politik mana yang akan dipilih oleh rakyat pada 19 November ini, Muhyiddin berkata hanya terdapat tiga gabungan sahaja iaitu Perikatan Nasional, Barisan Nasional dan Pakatan Harapan.

“Tetapi yang paling penting ialah tiga sahaja. Ini bukan soal pangkah wakil rakyat… macam di sini (Masjid Tanah) tentulah Mas Ermieyati… dan tersebut pula apa nak buat.

“Orang Masjid Tanah tahu Mas Ermieyati dan buat kerja kuat… saya rasa tak boleh nak elak… kena umum juga pada malam ini… Mas Ermieyati calon PN di Masjid Tanah,” katanya sambil mendapat tepukan gemuruh daripada hadirin.

Untuk rekod, Mas Ermieyati yang juga Timbalan Menteri di Jabatan Perdana Menteri (Parlimen dan Undang-Undang) adalah penyandang kerusi Parlimen Masjid Tanah.

Beliau yang juga bekas Ketua Puteri UMNO menang pada PRU-14 lalu atas tiket Barisan Nasional mengalahkan dua calon lain daripada Bersatu dan PAS dengan majoriti 8,159 setelah memperoleh 22,898 undi.

Calon daripada Bersatu memperoleh 14,739 undi manakala calon PAS (4,688 undi).

Pada Pilihan Raya Negeri Melaka tahun lalu, Mas Ermiyati bertanding di Dewan Undangan Negeri Tanjung Bidara hanya tewas tipis kepada Pengerusi Badan Perhubungan UMNO Melaka Datuk Seri Ab Rauf Yusoh, apabila memperoleh 3,195 berbanding lawannya 3,559 undi.


Sejak 23 Jan, sudah sebanyak 162 kes varian Omicron dikesan

Sebanyak 162 kes baharu varian Omicron dikesan sejak 23 Jan lepas hingga hari ini oleh pelbagai institusi kesihatan, kata Ketua Pengarah Kesihatan Tan Sri Dr Noor Hisham Abdullah.

Beliau berkata Institut Penyelidikan Perubatan (IMR) mengenal pasti 89 kes, Fakulti Perubatan Universiti Malaya (FOM-UM) mengesan 71 kes manakala dua kes dikesan Institut Genom dan Vaksin Malaysia.

“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai varian yang dibimbangi (VOC) dan varian mempunyai kepentingan (VOI) adalah sebanyak 7,056 kes.

“Daripada jumlah yang dikesan tersebut, 7,036 kes adalah VOC manakala 20 kes adalah VOI,” katanya dalam kenyataan hari ini menurut laporan Bernama.

Dr Noor Hisham berkata secara keseluruhan, sehingga kini, bagi VOC terdapat 6,188 kes varian Delta, 601 (Omicron), 233 (Beta) dan 14 (Alpha).

Menurutnya bagi kes VOI pula, terdapat 13 kes varian Theta, empat kes varian Kappa dan tiga kes varian Eta.

Mengenai kes baharu Covid-19, Dr Noor Hisham berkata 4,066 kes dicatatkan hari ini dengan 50 kes (1.2 peratus) daripadanya adalah kategori tiga, empat dan lima manakala 4,016 kes (98.8 peratus) lagi terdiri daripada kategori satu dan dua.

“Daripada 4,066 kes itu, 442 adalah kes import dan 3,624 pula adalah kes tempatan dengan 131 kes memerlukan rawatan di unit rawatan rapi (ICU) manakala 65 kes memerlukan bantuan pernafasan,” katanya.

Beliau berkata 13 kluster baharu dilaporkan hari ini, menjadikan jumlah kluster aktif adalah 244 manakala kadar kebolehjangkitan Covid-19 (Rt) Malaysia semalam pula adalah 1.09.


Polis tahan lima pemandu mabuk

Polis menahan lima lelaki selepas didapati memandu di bawah pengaruh alkohol dalam Op Selamat di sekitar kawasan Taman Ungku Tun Aminah, Johor Bahru, awal pagi tadi.

Ketua Polis Daerah Johor Bahru Utara Asisten Komisioner Rupiah Abd Wahid berkata semua individu yang berumur antara 23 hingga 47 tahun itu ditahan dalam operasi yang dilakukan Bahagian Siasatan Perundangan Trafik JBU sekitar jam 1 hingga 4 pagi.

“Kita bertindak tegas dan tidak berkompromi terhadap pemandu yang memandu melebihi paras alkohol yang dibenarkan dan operasi kali ini kita berjaya kesan lima pemandu mabuk,” katanya menerusi kenyataan di sini hari ini.

Beliau berkata kes berkenaan disiasat mengikut Seksyen 45A (1) Akta Pengangkutan Jalan 1987.

Sementara itu, Rupiah berkata dalam operasi berkenaan seramai 81 individu dan 60 kenderaan diperiksa.

“Pihak polis akan sentiasa melaksanakan penguatkuasaan dengan tegas demi keselamatan pengguna jalan raya yang lain berada dalam keadaan selamat,” katanya.

Beliau pada masa sama menasihati pemandu agar sentiasa fokus dan berhati-hati di jalan raya sekali gus mengekalkan pemanduan yang selamat.


Pengurusan tertinggi Felda hanya diam, kata peneroka

Peneroka menggesa pengurusan tertinggi Felda segera tampil memberi penjelasan berhubung isu pelupusan hutang yang hangat diperkatakan bagi mengelakkan kekeliruan.

Ia susulan percanggahan kenyataan daripada Perdana Menteri, Datuk Seri Anwar Ibrahim dan bekas penyandangnya, Tan Sri Muhyiddin Yassin berkait perkara itu.

Peneroka Felda Taib Andak yang juga bekas Ahli Dewan Undangan Negeri (ADUN) Bukit Permai, Tosrin Jarvanthi berkata ketika isu tersebut terus dibincangkan, pengurusan tertinggi Felda masih mendiamkan diri.

“Sekarang kalau lihat ramai pemimpin politik yang memberi kenyataan berhubung isu pelupusan hutang Felda, sedangkan pihak pengurusan tertinggi Felda hanya mendiamkan diri.

“Isu pelupusan hutang Felda ini benar telah dilaksanakan, sepatutnya pengurusan tertinggi Felda tampil memberikan penjelasan berhubung isu ini supaya ia tidak mengelirukan peneroka,” katanya, lapor BH.

Sebelumnya, beliau menunjukkan penyata pinjamannya yang diterima daripada Felda yang melibatkan RM85,313 bagi tanaman kelapa sawit 10 ekar.

“Ini bukti nyata. Penyata pelupusan hutang yang dikeluarkan FELDA dan diambil di pejabat rancangan Felda Taib Andak pada 31 Disember 2019. Jumlah keseluruhan hutang saya bernilai RM85,313. Hapus hutang kebun ialah RM76,461.88. Jadi baki hutang saya ialah RM8,851.12.

“Penghapusan hutang dilaksanakan pada tahun kewangan 2021 dan tertakluk kepada peneroka yang menandatangani perjanjian pengurusan kebun yang menjual hasil kebun terus kepada Felda. Pada November 2021, baki hutang saya telah ditolak dengan potongan RM463,” jelasnya.

Sementara itu, Ketua Pentadbir Ladang Felda Taib Andak, Hairolnizam Kusnin berkata beliau keliru dengan kenyataan terbaharu berkait pelupusan hutang Felda.

“Saya keliru dengan kenyataan pelupusan FELDA baru-baru ini, kerana kami telah membayar baki hutang selepas pelupusan dibuat kira-kira RM400 sebulan.

“Sebelum pelupusan hutang dibuat, peneroka atau wakil perlu membayar RM800 hingga RM1,500 berdasarkan keluasan tanaman.

“Pihak pengurusan Felda perlu bersuara, jika terus berdiam pasti akan menimbulkan salah faham dalam kalangan peneroka,” katanya.

Jumaat lalu, Anwar mendakwa langkah melupuskan hutang peneroka tidak dibuat oleh kerajaan Perikatan Nasional (PN) sebelum ini dan perkara itu berterusan sehingga beliau mengambil alih kerajaan.

Malah, ketika melawat Universiti Utara Malaysia (UUM) pada Sabtu, Anwar memberitahu beliau baru sahaja selesai menandatangani pelupusan hutang tersebut pada akhir Jun.

Namun kenyataan Pengerusi PH itu dipertikai  warga peneroka Felda di media sosial.

Pada 2021, Tan Sri Muhyiddin Yassin yang merupakan Perdana Menteri ketika itu mengumumkan kerajaan setuju melupuskan sebahagian pinjaman peneroka Felda berjumlah RM8.3 bilion secara bersyarat.


Asyraf Wajdi koyak sudah tak tahu cara nak desak PM buat PRU-15 awal

Kenyataan Ketua Pemuda UMNO, Datuk Asyraf Wajdi Dusuki secara tidak langsung menunjukkan sudah ketandusan idea tidak tahu cara lain lagi untuk mendesak Perdana Menteri Datuk Seri Ismail Sabri Yaakob membubarkan Parlmen.

Asyraf juga menunjukkan kecetekan pemikiran dan kurang cerdik apabila menyuruh parti lain menekan butang, walhal sepatutnya dia boleh menyuruh Presidennya sendiri untuk menekan butang bagi menjatuhkan kerajaan, bukankah sebelum ini Datuk Seri Ahmad Zahid Hamidi dan gerombolan pernah mengambil langkah sama.

Sejak minggu lalu Asyraf mengetuai himpunan raksasa dengan matlamat untuk memujuk Ismail Sabri membubarkan Parlimen dan mengadakan PRU-15 tetapi akhirnya perlu menunggu sehingga 30 September untuk membincangkan tarikh bagi menetapkan bila pilihan raya diadakan.

Asyraf ingat semua orang perangai sama macam Presidennya yang bersekongkol dengan cikgu untuk menjatuhkan kerajaan dengan sesuka hati, jika tidak cerdik jangan lah menunjukkan sangat kebodohannya.

Buat apa menyuruh orang lain untuk menekan butang kerana bukankah setiap hari yang berzikir supaya PRU-15 disegerakan adalah Presiden UMNO sendiri, jadi adalah lebih baik Asyraf suruh menyuruh bosnya menekan butang.

Jadi tidak perlu terlalu koyak mental sehingga mengeluarkan kenyataan bodoh dan kurang bijak, tidak hairanlah semasa PRU-14 lalu pun kalah kerana kecetekan pemikiran yang gagal berfikir secara logik dan waras.

Tan Sri Muhyiddin Yassin menegur kerajaan kerana isu melibatkan kepentingan rakyat, nilai ringgit jatuh dan rakyat semakin susah kehidupan akibat kenaikan harga barang.

Takkan nak mengharapkan Asyraf daripada bercakap dan berjuang untuk isu rakyat yang sejak kebelakangan ini hilang taringnya sejak UMNO menerajui kerajaan pusat.

Asyraf sepatutnya mengakui hakikat kerajaan sekarang adalah gagal, malah peratusan rakyat yang berpuas hati dengan Ismail Sabri juga sangat rendah. Fakta dan maklumat kajian sudah dibentangkan, jadi jawablah dengan fakta bukan dengan auta mengikut cakap bos sendiri.

Atau adakah Asyraf sendiri tidak sedar nilai ringgit sedang jatuh teruk sekarang setiap hari? Jika semasa era Perikatan Nasional (PN) memerintah, bukan main lantang Asyraf berceramah dan menghentam sana sini, tapi kenapa sekarang diam seribu bahasa? Adakah sebab Perdana Menteri sekarang daripada UMNO?

Tidak dapat bayangkan jika kerajaan PN masih memerintah, bagaimana pula Asyraf menggerakkan macai-macainya berdemonstrasi selepas hukuman penjara dijatuhkan terhadap Datuk Seri Najib Razak.

Tapi mujurlah hukuman penjara dijatuhkan semasa UMNO yang memerintah negara, jadi tidak lah Asyraf berhimpun di depan mahkamah seperti pernah dilakukannya sebelum ini.

Oh terlupa, batang hidung Asyraf sekarang pun sudah tidak nampak dalam mempertahankan Najib. Mungkin sudah ada bos baharu, jadi kenalah ikut rentak dan mempertahankan bos baharunya pula.

Ketika rakyat sedang berdepan kesempitan dan kesusahan ketika ini, masih tidak juga kedengaran idea bernas atau cadangan-cadangan daripada Asyraf ini, mungkin masih sibuk melakukan kajian untuk memperbetulkan kesilapan pengurusan kerajaan sekarang ini.

Jika Asyraf nak sangat PRU-15 awal, lekas-lekaslah berbisik kepada Zahid. Bukannya tidak pernah buat sebelum ini menarik sokongan terhadap Perdana Menteri, jadi buatlah lagi.

Tidak perlu untuk menyuruh orang lain menekan butang jika butang sudah ada didepan mata. Jadilah seorang yang cerdik dan tidak menunjukkan sangat kebodohan itu.


PN pertahan Kelantan menang 43 DUN

Perikatan Nasional (PN)-PAS berjaya mempertahankan Kerajaan Negeri Kelantan dengan memenangi 43 kerusi Dewan Undangan Negeri (DUN) pada pilihan raya negeri (PRN) kali ini.

Pesuruhjaya PAS Kelantan, Datuk Ahmad Yakob mengesahkan kemenangan itu di pekarangan Pejabat Perhubungan PAS di Kota Bharu, sebentar tadi.

“Alhamdulillah kita menang di 43 kerusi DUN, manakala dua kerusi lagi dimenangi Barisan Nasional (BN) dan Pakatan Harapan (PH) iaitu DUN Galas dan Kota Lama.

“Alhamdulillah untuk kemenangan ini dan kita terus dapat membentuk kerajaan. Pada masa sama kita berterima kasih kepada semua jentera yang bekerja keras sepanjang pilihan raya.

“Kita juga berterima kasih kepada seluruh rakyat Kelantan yang memberi kepercayaan kepada PAS untuk terus mentadbir Kelantan,” katanya.

Pada masa sama, Ahmad turut memohon kemaafan kepada semua pihak sekiranya berlaku perkara yang tidak disenangi sepanjang proses berkempen.


Langkah madani Anwar kena kat dia: Ketua Penerangan Armada

Memang sah Rafizi Ramli tidak boleh diharap menjadi Menteri Ekonomi, sementara timbalannya Hanifah Hajar Taib daripada Gabungan Parti Sarawak (GPS) juga sama. Sebab itu lah Perdana Menteri melantik anak sendiri menjadi penasihat ekonomi.

Malah, tindakan Datuk Seri Anwar Ibrahim melantik bekas Ahli Parlimen Permatang Pauh, Nurul Izzah, secara diam-diam tanpa pengumuman itu juga menimbulkan persoalan.

Justeru, Ketua Penerangan Armada Bersatu, Mohd Ashraf Mustaqim Badrul Munir, berkata tindakan Anwar itu telah melanggar prinsip tadbir urus yang baik dengan melantik anaknya sebagai penasihat kanannya dalam bidang ekonomi dan kewangan.

“Atau adakah Rafizi begitu tak boleh diharapkan sebagai Menteri Ekonomi yang juga punyai timbalannya iaitu Hanifah Hajar Taib dari GPS, pun tidak mencukupi sampai perlu lantik anak secdiri secara diam tanpa isytihar?

“Adakah dikira ‘good governance’ bila kononnya kabinet kecil lah sangat, tapi dilantik segala macam jawatan lantikan bertaraf penasihat,” katanya dalam kenyataan.

Menurutnya Anwar telah membina persepsi ‘rasa baik’ ke atas dirinya sendiri kepada penyokong taksub dengan segala jargon dan slogan, termasuk ‘madani’, selain berselindung dengan segala macam kuliah intelektual.

“Kononnya dialah (Anwar) sang intelek, tapi tampak dengan segala hipokrasi dari tindakannya, ternyata Anwar seorang sosok pimpinan ‘inteligensia’ yang pandai guna persoalannya untuk memperbodohkan rakyat bak kata Prof Syed Hussein Alatas,” katanya lagi.

Mohd Asyraf berkata rakyat terus tertanya-tanya dengan segala macam gagasan idea yang masih tak diterjemah kepada tindakan dalam melepasi 100 hari pentadbiran.

“Adakah selayaknya Anwar jadi pensyarah daripada jadi Perdana Menteri?,” soalnya.

Mengulas kenyataan Anwar bahawa anaknya tidak dibayar gaji, Mohd Asyraf menyindir bahawa jika kerja itu tanpa gaji, Nurul Izzah boleh menasihati Anwar di rumah.


SPRM tahan Datuk, hadapi 160 pertuduhan babitkan lebih RM16 juta

Suruhanjaya Pencegahan Rasuah Malaysia (SPRM) menahan seorang lelaki bergelar ‘Datuk’ yang menjadi pengerusi sebuah syarikat koperasi hartanah di Pulau Pinang keran disyaki terbabit menerima rasuah berjumlah lebih RM16 juta.

Bernama memetik sumber memberitahu suspek dipercayai menerima suapan daripada seorang pengarah syarikat pemaju bergelar Tan Sri, melalui syarikatnya sebagai balasan melantik syarikat pemaju tersebut untuk projek usahasama yang dijalankan di tanah-tanah milik koperasi bagi tujuan pembangunan.

Sumber itu berkata suspek berdepan lebih 160 pertuduhan mengikut Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFA 2001) dan Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFAPUAA 2001).

“Penahanan Datuk itu adalah berdasarkan siasatan dan operasi yang dijalankan oleh SPRM pada Ogos tahun lalu,” katanya.

Katanya, suspek akan didakwa di Mahkamah Sesyen Butterworth esok atas kesalahan menerima rasuah berupa wang dan barangan berharga dianggarkan berjumlah lebih RM16 juta.

Difahamkan, dia juga akan didakwa di Mahkamah Sesyen Kuala Lumpur pada 15 Julai ini.

Ketika dihubungi, Pengarah SPRM Pulau Pinang, Lim Bee Kean mengesahkan tangkapan berkenaan.


UMNO Kedah berdepan kehancuran kata pemimpin bahagian

UMNO Kedah berdepan kehancuran menjelang pilihan raya negeri (PRN) yang bakal berlangsung tidak lama lagi, dakwa seorang pemimpin bahagiannya.

Memetik laporan FMT, sumber yang enggan namanya disiarkan mendakwa sokongan kepada parti keramat itu semakin menurun dengan ketara selepas presiden parti, Datuk Seri Ahmad Zahid Hamidi menyingkirkan ‘panglima perang’ UMNO sebelum PRU, November lalu.

“Kita dapat lihat 40% ahli UMNO tidak lagi mengundi kita. Jika dilihat di Kuala Kedah misalnya, kita mempunyai kira-kira 21,000 ahli di kawasan itu. Pada pilihan raya lalu, Mashitah Ibrahim hanya menerima 9,000 undi daripada ahli parti.

“Kami percaya 12,000 lagi undi diberikan kepada calon Perikatan Nasional (PN), Ahmad Fakhruddin Fakhrurazi daripada PAS,” kata sumber itu.

Beliau merujuk ‘panglima perang’ UMNO kepada Datuk Seri Shahidan Kassim, Tan Sri Annuar Musa dan Datuk Seri Tajuddin Abdul Rahman daripada bertanding dalam PRU lalu.

Meskipun ramai akar umbi yang gembira apabila pemimpin veteran UMNO tidak lagi bertanding namun mereka kecewa apabila Zahid turut bertanding yang dilihat sebagai hipokrasi memandangkan beliau berdepan tuduhan rasuah, kata sumber itu.

Tambahnya lagi keadaan menjadi lebih buruk apabila Zahid membuat ‘pembersihan’ kedua di mana pemimpin hebat seperti Datuk Seri Hishammuddin Tun Hussein dan Shahril Hamdan digantung sementara Khairy Jamaluddin dan Annuar Musa dipecat.

Dakwanya lagi sokongan pengundi di semua kawasan majoriti Melayu juga telah beralih kepada PN kerana muslihat pemimpin tertinggi UMNO.

UMNO dan Barisan Nasional (BN) disingkirkan di Kedah pada PRU-15 selepas gagal memenangi sebarang kerusi seentara Pakatan Harapan pula berjaya menang satu kerusi iaitu Sungai Petani daripada 15 kerusi yang dipertandingkan.

Pada PRU-14, UMNO hanya memenangi dua kerusi Parlimen dan tiga kerusi DUN di Kedah berbanding 18 kerusi dimenangi PH dan 15 lagi oleh PAS.


Calon BN DUN Kesidang ada faktor ‘Wow’ tak faham bahasa Malaysia?

Seperti dinyatakan Barisan Nasional (BN) dan UMNO, beberapa calon yang ditampilkan pada Pilihan Raya Negeri (PRN) Melaka kali ini mempunyai faktor ‘Wow’, untuk menang.

Ini termasuk calon BN bagi Dewan Undangan Negeri (DUN) Kesidang, Leong Hui Ying, daripada MCA.

Faktor ‘Wow’ yang dimiliki calon ini ialah kegagalan memahami soalan yang diajukan wartawan dalam bahasa Malaysia, selain tidak fasih berbahasa Melayu.

Berdasarkan maklumat diperoleh, dia adalah lulusan sekolah vernakular Cina yang mengambil Sijil Peperiksaan Bersama (UEC) yang tidak diiktiraf di Malaysia, sebelum melanjutkan pelajaran di Taiwan.

Hui Ying akan berdepan calon Perikatan Nasional (PN) daripada Gerakan, Patrick Ng Chin Kae, dan calon Pakatan Harapan (PH), yang juga penyandang kerusi DUN Kesidang, Allex Seah Shoo Chin.

Sebelum ini, Pengerusi BN, Datuk Seri Ahmad Zahid Hamidi berkata parti sebulat suara memutuskan memilih 86 peratus muka baharu, 78 peratus daripadanya adalah yang berusia 50 tahun ke bawah manakala 82 peratus adalah berkelulusan institusi pengajian tinggi (IPT).

“Ia adalah satu pendekatan baharu dan berani dalam memenuhi kriteria WALI (winnable (boleh menang), acceptable (boleh diterima) and likeable (disenangi) yang kita utarakan.

“ADUN adalah milik rakyat di kawasan masing-masing. Parti sudah membuat penilaian terperinci sebelum mereka dipilih.

Pengarah PRN Melaka yang juga Timbalan Pengerusi BN Datuk Seri Mohamad Hasan mengumumkan nama-nama calon BN bagi menghadapi pilihan raya negeri tersebut.

Terdahulu, Suruhanjaya Pilihan Raya (SPR) menetapkan hari ini sebagai hari penamaan calon diikuti 16 November untuk pengundian awal dan 20 November pengundian biasa.

PRN Melaka diadakan setelah Yang di-Pertua Negeri Tun Mohd Ali Rustam membubarkan DUN setelah mendapat nasihat Ketua Menteri Datuk Seri Sulaiman Md Ali, yang hilang majoriti sokongan susulan tindakan empat Ahli Dewan Undangan Negeri (ADUN), termasuk dua daripada UMNO menarik sokongan terhadapnya, pada 4 Oktober lalu.


PH masih berunding dengan PM sambung MoU 2.0, kata Anwar

Datuk Seri Anwar Ibrahim berkata Pakatan Harapan (PH) akan berunding dengan Perdana Menteri Datuk Seri Ismail Sabri Yaakob berhubung Memorandum Persefahaman (MoU) Transformasi dan Kestabilan Politik.

Ketua Pembangkang itu berkata MoU dengan kerajaan tersebut tidak ada tarikh akhir seperti didakwa UMNO yang tidak mahu ia disambung selepas 31 Julai ini, malah Anwar memberi isyarat kemungkinan kerjasama antara PH dan kerajaan boleh disambung lagi.

“Dalam MoU itu, ia tidak menetapkan tarikh akhir. Sebaliknya, ia menetapkan tarikh pilihan raya. Jadi, kita masih berunding, ini bukan muktamad.

“Muktamadnya, kita bincang bersama dalam PH dan kita akan memastikan beberapa langkah lain yang menyentuh mengenai tata kelola pengurusan kerajaan, rasuah dan monopoli… Ini kita akan ketengahkan,” katanya pada sidang media di Dewan Rakyat, hari ini.

Berdasarkan semakan, dokumen MoU Transformasi dan Kestabilan Politik menjelaskan MoU itu hendaklah berkuat kuasa dari tarikh ia ditandatangani dan terpakai hingga pembubaran Parlimen Ke-14.

Terdahulu, UMNO memberi kata dua kepada PH yang kemaruk mahu Ismail Sabri menyambung MoU lagi.

Setiausaha Agungnya, Datuk Seri Ahmad Maslan berkata PH sepatutnya sedar dengan ketetapan yang sudah dimuktamadkan oleh Majlis Tertinggi (MT) UMNO dan kepentingan rakyat adalah lebih penting daripada kepentingan pembangkang.

“MT UMNO putuskan tiada lagi lanjutan kepada MoU antara Kerajaan dan PH. Kami menganggap apabila MoU sebut tidak boleh bubar Parlimen sebelum 31 Julai 2022, maka itulah tarikh tamat MoU.

“Pimpinan tahu tentang keputusan MT ini dan sudah diumum pun kepada orang ramai. #RakyatDidahulukan bukan PH,” katanya dalam satu ciapan Twitter.


MP DAP bidas Zahid selepas didakwa langgar MoU dengan kerajaan

Seorang Ahli Parlimen (MP) DAP, Ramkarpal Singh membidas Presiden UMNO Datuk Seri Ahmad Zahid Hamidi susulan dakwaannya memorandum persefahaman (MoU) dengan kerajaan sudah terbatal kerana tidak menyokong usul Akta Kesalahan Keselamatan (Langkah-langkah Khas) 2012 (SOSMA) semalam.

MP Bukit Gelugor itu sebaliknya menyalahkan kegagalan Zahid menghadiri sidang Dewan Rakyat semalam sebagai punca usul tersebut gagal mendapat sokongan yang mencukupi.

“Justeru, pembangkang tidak pernah bertanggungjawab untuk menyokongnya.

“Malah, saya pasti pembangkang akan membantah sekalipun dengan rundingan kerana kami menentang SOSMA sejak mula disebabkan sifat drakoniannya,” katanya dipetik laporan FMT.

Untuk rekod, Zahid antara salah seorang MP UMNO yang tidak hadir semasa sesi pengundian belah bahagian semalam, malah semasa sepanjang Perhimpunan Agung UMNO lalu menyokong supaya pilihan raya umum (PRU) diadakan segera.

Jelas Ramkarpal lagi, syarat termaktub dalam MoU juga menyatakan secara terang pembangkang bersetuju menyokong atau mengelak daripada mengundi mana-mana RUU kerajaan, hanya setelah ia dirundingkan dan dipersetujui pembangkang.

“Dalam erti kata lain, mesti ada rundingan dengan pembangkang terlebih dahulu, sebelum timbul soal menyokong atau tidak mengundi.

“MoU itu tidak sekali-kali bertujuan menyebabkan pembangkang menjadi pak turut kepada semua RUU kerajaan kerana peranan pembangkang sebagai semak dan imbang kerajaan adalah, dan akan sentiasa, diutamakan,” katanya lagi.

Terdahulu, Zahid dilaporkan berkata, pembangkang melanggar Perkara 3 dalam MoU dengan kerajaan.

“Perkara 3 dengan jelas menegaskan pihak pembangkang hendaklah bersetuju, atau berkecuali, dalam apa-apa usul yang dibawakan kerajaan. Ia sebagai salah satu langkah yang diambil bagi mewujudkan kestabilan politik dalam pentadbiran semasa.”

Justeru, katanya, kerajaan mesti “segera keluar daripada belenggu kerjasama yang lemah”.

“Kerajaan mesti mempunyai majoriti tersendiri. Majoriti yang kuat dan tidak mengharapkan ihsan serta budi bicara pembangkang,” katanya dalam hantara di Facebook hari ini.


3,245 kes baharu, empat kematian

Jangkitan harian Covid-19 di seluruh negara dalam tempoh 24 jam semalam (Jumaat, 11 November 2022) turun sedikit kepada 3,245 kes berbanding 3,436 dicatat pada Khamis, lapor Kementerian Kesihatan (KKM).

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,943,701 kes, dengan 4,874,177 pesakit telah sembuh, termasuk 4,208 yang pulih semalam.

Menurut data laman sesawang Github KKM, daripada jumlah jangkitan baharu itu, 2,164 kes melibatkan individu yang telah menerima suntikan dos penggalak; 781 kes (penerima dua dos); 276 kes (individu tidak divaksinasi); dan 24 kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 32,987 kes masih aktif, turun lagi berbanding 33,965 yang dilaporkan sehingga Khamis.

Daripada jumlah itu, 31,108 pesakit masih menjalani kuarantin di rumah (32,107 pesakit pada Khamis); dan 1,792 dirawat di hospital, meningkat berbanding 1,766 pada Khamis.

Seramai 87 pesakit dimasukkan ke unit rawatan rapi (92 pada Khamis), dengan 63 daripadanya memerlukan alat bantuan pernafasan (60 pada Khamis).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, empat pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau brought in death (BID).

Dua daripada kematian itu dilaporkan di Negeri Sembilan, termasuk satu kes BID, dan dua lagi kes di Sabah.

Jumlah itu menjadikan kumulatif kematian yang dilaporkan mulai 17 Mac 2020 sebanyak 36,526 kes, termasuk 7,773 kes BID.


AS tangguh ujian peluru berpandu antara benua Minuteman III

Amerika Syarikat (AS) membatalkan ujian peluru berpandu balistik antara benua (ICBM) Minuteman III yang pada mulanya bertujuan hanya untuk menangguhkan usaha mengurangkan ketegangan nuklear dengan Russia ketika perang di Ukraine, kata Tentera Udara pada Jumaat.

Pentagon pertama kali mengumumkan penangguhan ujian pada 2 Mac selepas Kremlin berkata Russia meletakkan pasukan nuklearnya dalam keadaan berjaga-jaga yang sangat tinggi.

Washington berkata pada masa itu adalah penting AS dan Russia “mengingati risiko salah pengiraan dan mengambil langkah untuk mengurangkan risiko tersebut.”

Tetapi AS telah menyatakan secara terbuka niatnya hanya untuk menangguhkan sedikit masa ujian, bukan membatalkannya.

Jurucakap Tentera Udara AS, Ann Stefanek berkata keputusan untuk membatalkan ujian peluru berpandu LGM-30G Minuteman III adalah disebabkan oleh sebab yang sama seperti ketika ia ditangguhkan buat kali pertama.

Ujian Minuteman III seterusnya dijadualkan akhir tahun ini.

“Tentera Udara yakin dengan kesediaan pasukan strategik AS,” kata Stefanek.

Mengubah jadual ujian untuk pasukan ICBM AS boleh menjadi kontroversi.

Senator AS Jim Inhofe, anggota tertinggi Republikan dalam Jawatankuasa Perkhidmatan Bersenjata Senat, pada Mac menyatakan kekecewaan susulan penangguhan ujian yang menurutnya penting untuk memastikan senjata nuklear AS kekal berkesan.

Jeffrey Lewis, seorang penyelidik peluru berpandu di James Martin Center for Nonproliferation Studies (CNS), mengecilkan kesan pembatalan itu.

“Ada nilai untuk melakukan ujian tetapi saya tidak fikir terlepas satu ujian dalam skema yang luas perkara itu menjadi masalah yang sangat besar,” kata Lewis, sambil menambah Minuteman III sangat boleh dipercayai.

Minuteman III yang berkeupayaan nuklear adalah bahagian penting daripada senjata strategik tentera AS dan mempunyai jarak jarak 6,000 batu lebih (9,660 kilometer lebih) dan boleh bergerak pada kelajuan kira-kira 15,000 batu sejam (24,000 kph).

Peluru berpandu yang ditempatkan di dalam silo bawah tanah itu dikendalikan kru pelancar.

Februari lalu, Presiden Rusia Vladimir Putin berkata pasukan nuklear negaranya harus diletakkan dalam keadaan berjaga-jaga, sekali gus meningkatkan kebimbangan bahawa pencerobohan Russia ke atas Ukraine boleh membawa kepada perang nuklear.

Tetapi pegawai AS berkata mereka tidak melihat sebab setakat ini untuk mengubah tahap amaran nuklear Washington. – Agensi


Annuar nak tanding atas tiket MN, dedah sijil pendaftaran ROS

Setelah digugurkan bagi mempertahan kerusi disandangnya sejak 2008 – Parlimen P026 Ketereh – Tan Sri Annuar Musa membayangkan akan bertanding atas tiket Muafakat Nasional (MN).

Annuar yang juga Menteri Komunikasi dan Multimedia kerajaan sementara sekarang dilaporkan berkata beliau akan tetap bertanding di kerusi Parlimen Ketereh pada PRU-15 ini, menggunakan pentas lain.

Serentak itu beliau juga hari ini mendedahkan sijil pendaftaran MN yang diluluskan Jabatan Pendaftar Pertubuhan (ROS) pada 2019, di mana menunjukkan beliau adalah Presiden MN.

Sebelum ini, pemimpin PAS dan UMNO – dua parti yang menyertai MN – mendakwa permuafakatan itu tidak dapat didaftar kerana nama ‘Muafakat Nasional’ telah diguna pihak lain.

Jika keputusan itu diteruskan bermakna Annuar yang juga Ketua UMNO Bahagian Ketereh akan bertanding menentang anak didiknya sendiri Marzuani Ardila Ariffin yang juga Ketua Puteri Bahagian Ketereh. Annuar juga akan berdepan calon Perikatan Nasional (PN).

Malah, tidak terhenti di situ, Annuar bakal dipecat daripada UMNO sekiranya beliau kekal bertanding dalam PRU-15 ini.

MN adalah gagasan kerjasama PAS dan UMNO yang dicetus hasil piagam yang dimeterai kedua-dua parti politik itu ketika Himpunan Penyatuan Ummah pada 14 September 2019, setelah UMNO kalah teruk dalam PRU-14 dan tidak menjadi kerajaan

Bagaimanapun, pada 13 Oktober 2022 PAS membuat keputusan terus kekal berada di dalam PN – gabungan parti politik yang ditubuhkan bersama Bersatu, Gerakan, SAPP dan STAR – sekali gus menolak syarat UMNO yang dilihat memecahbelahkan perpaduan ummah.

Annuar hari ini menegaskan bahawa ruang masih terbuka untuknya berkhidmat dan menyatukan ummah, khususnya umat Islam.

“Insya-Allah masih ada landasan untuk terus berkhidmat atas jalan kebaikan dan kebajikan, terutama mengajak kearah perpaduan dan penyatuan ummah. Islam dan umat Melayu harus kekal kuat dan berkuasa.

“Kita kuat jika bersatu padu.Berdiri dalam saf yg dipimpin dgn jelas halatuju, kepimpinan bermutu. Biarpun terbuang, harus kekal sebagai pejuang yg terbilang.” tulisnya dalam catatan Facebook.

Pada masa sama beliau juga mendedahkan bahawa maklumat yang beliau terima menunjukkan anak muda menolak pemimpin dan parti yang tidak mempunyai integriti.


[KEMAS KINI] Zahid bebas, lepas: Tiga saksi tak boleh dipercayai

Mahkamah Tinggi Shah Alam hari ini (23 September 2022) membebaskan Datuk Seri Ahmad Zahid Hamidi daripada 40 pertuduhan rasuah berhubung sistem visa asing luar negara (VLN) ketika memegang jawatan Timbalan Perdana Menteri dan Menteri Dalam Negeri sebelum ini.

Hakim Datuk Mohd Yazid Mustafa membuat keputusan itu selepas mendapati pihak pendakwaaan gagal membuktikan kes prima facie bagi semua tuduhan terhadap Zahid yang juga Presiden UMNO dan Pengerusi Barisan Nasional (BN).

Beliau memutuskan bahawa pihak pendakwaan gagal membuktikan unsur rasuah di bawah Seksyen 16 AB Akta Pencegahan Rasuah Malaysia dan Seksyen 165 Kanun Keseksaan.

Hakim memutuskan tiga saksi utama iaitu bekas Pengarah Ultra Kirana Sdn Bhd (UKSB) Harry Lee Vui Khiun dan Wan Quoris Shah Wan Abdul Ghani dan bekas Pengurus Pentadbiran David Tan Siong Sun, bukan saksi yang boleh dipercayai.

Dalam penghakimannya Yazid berkata saksi -saksi yang memberi keterangan terhadap Zahid tidak boleh dipercayai atau tidak mempunyai kredibiliti dan mahkamah tidak boleh bergantung kepada kesaksian mereka.

Hakim berkata walaupun ada cadangan bahawa Zahid telah menerima wang, tetapi tidak ada bukti yang mencukupi untuk membuktikannya.

Menyentuh mengenai penghantaran wang tunai ke rumah Zahid, beliau berkata pihak pendakwaan tidak mengeluarkan sebarang rakaman kamera litar tertutup untuk menunjukkan perkara ini berlaku.

Yazid berkata terdapat persoalan yang timbul sama ada wang telah dihantar dan bertukar tangan dengan Zahid seperti yang didakwa dalam pertuduhan.

“Mengenai keseluruhan keterangan, mahkamah ini mendapati pihak pendakwaan gagal membuktikan kes prima facie terhadap Ahmad Zahid,” katanya.

Terdahulu, Zahid berbaju Melayu putih tiba di pekarangan Kompleks Mahkamah Sultan Salahuddin Abdul Aziz Shah jam 8.50 pagi dengan diiringi kira-kira 100 penyokong berpakaian serba hitam dan putih, membawa kain rentang tertera ‘Solidariti 4 AZH’.

Timbalan Presiden UMNO Datuk Seri Mohamad Hasan dan Ahli Majlis Tertinggi UMNO Datuk Seri Shamsul Anuar Nasarah, turut hadir.

Kira-kira 100 pengamal media dari dalam dan luar negara mula tiba seawal 7 pagi bagi membuat liputan kes tersebut.

Pada 11 Ogos, pihak pendakwaan menutup kesnya selepas memanggil 18 saksi untuk memberi keterangan dalam perbicaraan yang bermula pada 24 Mei 2021 dan pihak pendakwaan serta pembelaan selesai berhujah pada 7 September lalu.

Pasukan pendakwaan diwakili Timbalan Pendakwa Raya Datuk Raja Rozela Raja Toran, Datuk Wan Shaharuddin Wan Ladin, Abdul Malik Ayob, Zander Lim Wai Keong dan B Thavani, manakala Ahmad Zahid diwakili peguam Datuk Hisyam Teh Poh Teik, Datuk Ahmad Zaidi Zainal dan Hamidi Mohd Noh.

Pada 26 Jun 2019, Zahid didakwa di Mahkamah Sesyen Kuala Lumpur atas tujuh pertuduhan menerima rasuah berhubung Sistem VLN. Bagaimanapun pada 31 Julai 2019, mahkamah membenarkan permohonan Presiden UMNO itu untuk memindahkan kes berkenaan ke Mahkamah Sesyen Shah Alam bagi dibicarakan bersama-sama 33 lagi pertuduhan rasuah membabitkan VLN.

Kesemua kes itu kemudiannya dipindahkan ke Mahkamah Tinggi Shah Alam untuk dibicarakan bersama.

Zahid, 69, didakwa terhadap 33 pertuduhan menerima suapan berjumlah SGD13.56 juta daripada syarikat UKSB sebagai dorongan untuk dirinya sebagai Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Dia didakwa melakukan kesalahan di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.

Pertuduhan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 dan jika sabit kesalahan boleh dihukum di bawah Seksyen 24 (1) akta sama, yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana-mana yang lebih tinggi.

Ahli Parlimen Bagan Datuk itu juga mengaku tidak bersalah terhadap 33 pertuduhan pilihan mengikut Seksyen 165 Kanun Keseksaan, sebagai Menteri Dalam Negeri, menerima suapan berjumlah SGD13.56 juta berhubung sistem VLN antara 2014 hingga 2017.

Bagi tujuh pertuduhan lagi, Zahid turut didakwa sebagai Menteri Dalam Negeri memperoleh untuk dirinya wang tunai SG$1,150,000; RM3.125 juta; 15,000 Swiss Franc; dan US$15,000 tanpa balasan daripada syarikat sama yang mempunyai hubungan dengan kerja rasmi beliau.

Zahid dituduh melakukan perbuatan itu di Country Heights, antara Jun 2015 dan Oktober 2017.

Pertuduhan mengikut Seksyen 165 Kanun Keseksaan yang membawa hukuman penjara maksimum dua tahun atau denda atau kedua-duanya jika sabit kesalahan.


Ramasamy didakwa digugur jadi calon DAP: Laporan

Timbalan Ketua Menteri Pulau Pinang, Dr P Ramasamy didakwa digugurkan daripada menjadi calon Pilihan Raya Negeri (PRN) pada 12 Ogos depan.

Menurut laporan media BH, Timbalan Pengerusi DAP Pulau Pinang yang lantang itu tidak dicalonkan untuk mempertahankan kerusi Dewan Undangan Negeri (DUN) Perai sebelum ini.

Keputusan itu sekali gus bakal menamatkan khidmatnya sebagai Ahli Dewan Undangan Negeri (ADUN) Perai selama tiga penggal, selepas mula menyandang kerusi itu sejak 2008 pada Pilihan Raya Umum Ke-12 (PRU-12).

DAP juga dikatakan tidak mencalonkan ahli politik kontroversi itu di mana-mana kerusi DUN untuk PRN di Pulau Pinang pada 12 Ogos ini.

Pada PRU-14, Ramasamy menang dengan majoriti 9,049 undi dalam pertembungan enam penjuru, menewaskan calon Barisan Nasional (BN), Parti Rakyat Malaysia (PRM), Parti Barisan Pulau Pinang (PFP), Parti Alternatif Rakyat (PAP) dan Bebas.

Selain itu, BH juga difahamkan DAP juga tidak mencalonkan Syerleena Abdul Rashid untuk mempertahankan kerusi DUN Seri Delima yang dimenanginya pada PRU14, selepas beliau kini memegang tanggungjawab sebagai Ahli Parlimen Bukit Bendera sejak lapan bulan lalu.

Dalam PRU-14, Syerleena menang bergaya dengan majoriti 13,211 undi menewaskan calon BN dan Parti Bersama Malaysia (MU).

Beliau kemudian dicalonkan di Parlimen Bukit Bendera pada PRU15, dan sekali lagi menang besar dengan majoriti 42,610 undi dalam pertembungan lima penjuru menumpaskan calon BN, PRM, Perikatan Nasional (PN) dan Bebas.

Sementara itu, pegawai kepada Setiausaha Agung DAP, Anthony Loke enggan mengulas perkara itu dan meminta pihak media menunggu pengumuman rasmi calon DAP untuk PRN Pulau Pinang pada jam 5 petang ini.


Akibat ‘phone scam’, pesara wanita rugi RM113,850

Seorang wanita warga emas menjadi mangsa terbaru dengan panggilan penipuan (phone scam) di Perak apabila mengalami kerugian RM113,850 akibat terpedaya dengan sindiket penipuan penghantaran barang di Taiping.

Ketua Polis Perak, Datuk Seri Mohd Yusri Hassan Basri berkata pesara kerajaan berusia 67 tahun itu, yang juga ibu tunggal, membuat laporan polis selepas diperdaya sindiket yang kononnya penghantar barang, semalam, menurut laporan Bernama.

Beliau berkata siasatan awal pihaknya mendapati mangsa dihubungi tiga individu berlainan pada awal Jun lalu yang memperdaya mangsa dengan pelbagai dakwaan mencurigakan.

“Mangsa menerima satu panggilan telefon daripada suspek pertama memperkenalkan diri daripada syarikat penghantaran barang dan memaklumkan ada bungkusan di dalamnya terdapat kad pengenalan mangsa yang dihantar ke Perlis.

“Mangsa kemudiannya bercakap dengan suspek kedua yang didakwa ‘pegawai polis’ dan memaklumkan mangsa terlibat dengan pengubahan wang haram sebelum disambungkan pula kepada seorang pegawai atasan berpangkat ‘Dato’,” katanya dalam kenyataan, hari ini.

Mohd Yusri berkata mangsa kemudian diarahkan memberi kerjasama agar tidak ditangkap sehingga mangsa bersetuju mendedahkan semua akaun bank miliknya agar tidak dibekukan.

“Suspek telah mengarahkan mangsa untuk membuka sebuah akaun di Bank Islam dan perlu masukkan kesemua wang mangsa ke dalam akaun berkenaan.

“Mangsa yang ketakutan dan risau ditangkap telah bertindak mengeluarkan semua wang simpanan berjumlah RM101, 850 ke dalam akaun Bank Islam terbabit termasuk RM10, 900 turut di depositkan ke dalam satu akaun CIMB yang diberikan suspek,” katanya.

Bagaimanapun, katanya, wanita berkenaan hanya menyedari dirinya ditipu selepas melakukan pemeriksaan lanjut di Bank Islam cawangan Taiping, semalam, di mana terdapat lapan transaksi pindahan berjumlah RM102, 950 kepada tiga akaun tidak dikenali, Rabu lepas.

“Selepas menyedari ditipu mangsa terus membuat laporan polis dan kita telah buka kertas siasatan mengikut Seksyen 420 Kanun Keseksaan dan siasatan masih dijalankan,” katanya.

Sabtu lalu, seorang penyelia wanita syarikat swasta berusia 38 tahun di Teluk Intan mengalami kerugian RM217,000 dengan sindiket penipuan penghantaran barang menggunakan modus operandi sama.


Saudi mahu tambah pengeluaran minyaak sehingga 13 juta tong sehari

Putera Mahkota Arab Saudi, Al Malik Mohamed bin Salman pada Sabtu berkata, negara itu akan meningkatkan pengeluaran minyak mentah sehingga 13 juta tong sehari.

Ketika berucap pada Sidang Kemuncak Arab Saudi-Amerika Syarikat (AS) di Jeddah, beliau berkata negara itu ketika ini mengeluarkan kira-kira 11 juta tong sehari, lapor Agensi Anadolu, menurut Bernama.

“Kami mempunyai keupayaan untuk meningkatkan pengeluaran sehingga 12 juta tong sehari dan dengan adanya pelaburan, pengeluaran dapat ditingkatkan sehingga 13 juta tong sehari dan selepas itu, negara itu tidak lagi mempunyai keupayaan meningkatkan pengeluaran,” katanya.

Putera Mahkota itu menggesa semua pihak bersatu dalam menyokong ekonomi global.

“Beralih kepada polisi tidak realistik bagi mengurangkan pencemaran asap menerusi langkah menyingkirkan sumber utama tenaga, akan mendorong ke arah inflasi buruk pada tahun-tahun akan datang serta menyebabkan kenaikan harga tenaga, meningkatkan pengangguran serta memburukkan masalah sosial dan keselamatan,” katanya.

Harga minyak global tidak menentu ketika kuasa Barat berusaha untuk tidak lagi mendapatkan bekalan daripada sumber tenaga Rusia ekoran dakwaan Moscow melancarkan perang di Ukraine.

Sidang Kemuncak itu dihadiri Presiden AS Joe Biden bersama beberapa pemimpin negara Majlis Kerjasama Teluk dari Mesir, Iraq dan Jordan.


BN Sabah umum tarik sokongan terhadap Hajiji, kerajaan Sabah bakal tumbang?

Krisis politik di Sabah semakin hangat selepas UMNO dan Barisan Nasional (BN) mengumumkan keputusan menarik sokongan terhadap Ketua Menteri, Datuk Seri Hajiji Noor.

Pengerusi UMNO Sabah, Datuk Seri Bung Moktar Radin mengumumkan keputusan hilang kepercayaan terhadap Hajiji selepas mengadakan mesyuarat parti itu sebentar tadi di Kota Kinabalu dan dijangka kerajaan negeri bakal tumbang sekali lagi.

Bung memberi alasan langkah menarik sokongan tersebut dibuat kerana Hajiji melanggar perjanjian yang dibuat sebelum ini dan Hajiji kini tidak lagi mempunyai parti selepas bertindak meninggalkan Parti Bersatu baru-baru ini.

“Kami dalam Barisan Nasional Sabah telah membentuk perjanjian dengan Perikatan Nasional selepas Pilihan Raya Negeri 2020.

“Tetapi jelas beliau telah melanggar perjanjian kami dengan memecat ADUN (Ahli Dewan Undangan Negeri) Usukan Datuk Seri Salleh Said Keruak sebagai pengerusi Qhazanah dan mengugut kami dengan rombakan.

“Kami telah sebulat suara memutuskan untuk menarik sokongan kami kepada kerajaan ini dan Hajiji sebagai Ketua Menteri,” katanya.

Bung berkata beliau menjangkakan 12 daripada 17 ADUN Umno serta bekas ADUN Parti Bangsa Malaysia Datuk Mohammadin Ketapi, yang turut hadir pada sidang media itu, menyokong tindakannya.

Buat masa ini, Warisan mempunyai 19 kerusi Dewan Undangan Negeri (DUN), manakala UMNO mempunyai 17 kerusi, menjadikannya 36 kerusi daripada 79 kerusi dalam DUN Sabah.

Gabungan Rakyat Sabah (GRS) kini mempunyai 29 kerusi, 15 daripadanya adalah bekas Bersatu; tujuh daripada Parti Bersatu Sabah (PBS); enam daripada Parti Solidariti Tanah Airku (STAR) dan satu daripada Parti Maju Sabah (SAPP).

GRS juga disokong oleh seorang ADUN bebas dan seorang ADUN Parti Harapan Rakyat Sabah (PHRS).


Harga roti Massimo naik, KPDNHEP panggil pengeluar roti beri penjelasan

Selepas pengumuman kenaikkan harga roti jenama Massimo, Kementerian Perdagangan Dalam Negeri dan Hal Ehwal Pengguna (KPDNHEP) akan memanggil pengeluar roti tersebut bagi mendapatkan penjelasan mereka.

Pengeluar roti itu, The Italian Baker menaikkan harga roti keluaran mereka berkuatkuasa 1 Januari, ia melibatkan produk roti White Sandwich 400 gram (g) kepada RM2.80 sebuku (harga lama RM2.38), White Sandwich 600g RM4 (RM3.35), Wheat Germ 400g RM3 (RM2.48) dan Wheat Germ 600g RM4.25 (RM3.71).

Harga baharu lain, termasuk RM4.10 untuk produk 100% Whole Wheat dan roti krim Duetto pula berharga RM1.

Timbalan Menterinya, Datuk Rosol Wahid, berkata ini kerana kenaikan harga itu pastinya menjejaskan rakyat yang masih bergelut dengan pandemik COVID-19 dan diburukkan lagi oleh bencana banjir di seluruh negara.

“Kita akan panggil pengeluar roti jenama Massimo, kementerian nak tahu apa alasan kenaikan itu dan apa alternatifnya untuk rakyat.

“Ini untuk mengurangkan beban dihadapi rakyat yang terjejas teruk akibat Covid-19 dan bencana banjir,” katanya dipetik laporan BH hari ini.

Rosol berkata, sewaktu kenaikan produk roti jenama Gardenia pada 1 Disember tahun lalu, pihaknya turut mengadakan sesi konsultasi bersama pengeluarnya, Gardenia Bakeries.

Katanya, syarikat itu memberikan alasan kenaikan harga berpunca daripada peningkatan harga bahan mentah yang berada di luar kawalan mereka.

“Kementerian memahami alasan itu dan sebagai alternatif, Gardenia Bakeries berjanji untuk mengeluarkan satu produk baharu roti yang dijual pada harga lama.

“Langkah yang sama boleh dibuat oleh pengeluar Massimo supaya rakyat mempunyai pilihan,” katanya.

Dalam pada itu, Rosol berkata, kerajaan hanya boleh mengawal harga roti putih biasa dan jika pengeluar berhasrat menaikkan harganya, mereka perlu memaklumkan kepada KPDNHEP terlebih dulu.

“Untuk roti lain, ia tidak tertakluk kepada kawalan harga itu,” katanya yang berharap satu situasi menang-memang dapat dicapai.


NASA tubuh pasukan khas kaji UFO

Pentadbiran Aeronautik dan Angkasa Lepas (NASA) Amerika Syarikat (AS) berkata agensi itu merancang untuk mengumpulkan sepasukan saintis bagi meneliti “fenomena udara yang tidak dikenal pasti” – biasanya dipanggil UFO.

NASA berkata tumpuan akan diberikan kepada mengenal pasti data yang tersedia, cara terbaik untuk mengumpulkan data masa depan dan cara ia boleh menggunakan maklumat itu untuk memajukan pemahaman saintifik tentang isu berkenaan.

Agensi itu memilih David Spergel, yang sebelum ini mengetuai jabatan astrofizik Universiti Princeton, untuk mengetuai pasukan saintifik dan Daniel Evans, seorang penyelidik kanan di Direktorat Misi Sains NASA, untuk mengatur kajian itu.

Satu pasukan saintis akan diwujudkan menjelang musim gugur dan akan menghabiskan kira-kira sembilan bulan untuk membangunkan laporan awam mengenai penemuannya, kata Evans.

NASA akan membelanjakan “di mana-mana sahaja daripada beberapa puluh ribu dolar” hingga tidak lebih daripada AS$100,000 untuk usaha itu, tambah Evans.

Pengumuman itu dibuat setahun selepas kerajaan AS mengeluarkan laporan, yang disusun oleh Pejabat Pengarah Perisikan Kebangsaan bersama pasukan petugas yang diketuai Tentera Laut, memperincikan pemerhatian kebanyakannya oleh kakitangan Tentera Laut tentang “fenomena udara tidak dikenal pasti,” atau UAP.

Dua pegawai Pentagon memberi keterangan pada 17 Mei pada pendengaran pertama Kongres mengenai UFO dalam setengah abad.

“Kami melihat bumi dengan cara baharu, dan kami juga melihat ke arah lain, ke langit, dengan cara baharu,” kata Ketua Unit Sains NASA, Thomas Zurbuchen, kepada media.

“Apa yang sebenarnya kami cuba lakukan di sini ialah memulakan siasatan tanpa memikirkan hasil.”

Pegawai AS telah menyifatkan UAP sebagai isu keselamatan negara, yang turut diperakukan oleh NASA.

“Fenomena yang tidak dikenal pasti di atmosfera adalah menarik untuk kedua-duanya – keselamatan negara dan keselamatan udara.

“Menyediakan langkah pertama yang penting untuk mengenal pasti atau mengurangkan fenomena sedemikian, sejajar dengan salah satu matlamat NASA untuk memastikan keselamatan pesawat,” kata NASA dalam satu kenyataan.

Laporan tahun lalu mengatakan penganalisis pertahanan dan perisikan AS kekurangan data yang mencukupi untuk menentukan sifat UAP yang diperhatikan oleh juruterbang tentera termasuk sama ada ia adalah teknologi duniawi yang canggih, atmosfera atau berasal dari luar angkasa.

Kedua-dua pegawai Pentagon itu bulan lalu mengakui banyak pemerhatian yang masih di luar kemampuan kerajaan untuk menjelaskan.

NASA berkata dalam siaran berita: “Tiada bukti UAP berasal dari angkasa lepas.”

Penglibatan agensi itu bertujuan untuk menyediakan lebih banyak data, dengan tujuan untuk memanfaatkan bakat saintifik NASA, satelit dan penderia yang sebaliknya ditugaskan untuk memantau iklim bumi atau memerhati keadaan atmosfera, kata Zurbuchen.

Pentagon sebelum ini, telah mendedahkan beberapa video objek misteri yang mempamerkan kelajuan dan pergerakan yang melebihi teknologi penerbangan yang diketahui dan tidak mempunyai sebarang alat pendorong atau permukaan kawalan penerbangan. – Agensi


PRN: PH nafi Tengku Zafrul calon di Paya Jaras

Ahli Majlis Kerja Tertinggi UMNO, Tengku Datuk Seri Zafrul Tengku Abdul Aziz tidak dicalonkan kerajaan campuran di Dewan Undangan Negeri (DUN) Paya Jaras, kata Pakatan Harapan (PH).

Setiausaha PH Selangor, Mohd Khairuddin Othman menyangkal laporan berita yang menyebut pencalonan Menteri Pelaburan, Perdagangan dan Industri (MITI) itu.

“Itu laporan media, saya pun tidak tahu media dari mana (membuat laporan tidak tepat),” katanya, lapor Sinar Harian.

Sebelum ini sebuah portal berita melaporkan kemungkinan Tengku Zafrul diletakkan sebagai calon di kerusi DUN Paya Jaras yang dimenangi Khairuddin pada Pilihan Raya Umum ke-14 (PRU-14) lalu.

Dalam pada itu, Khairuddin berkata telah berhubung dengan pimpinan BN dan PH dalam satu Mesyuarat Perpaduan Selangor berkait perkara itu.

“Saya diberitahu pimpinan BN bahawa perkara itu tidak benar dan PKR kekal bertanding di kerusi ini,”katanya yang memperoleh 20,376 undi menewaskan calon BN dan PAS dengan majoriti 12,072 undi.

BN yang diwakili Datuk Zein Isma meraih 8,304 undi dan calon PAS, Hanafi Zulkapli pula mendapat 6,042 undi.


Terpalit kes gangguan seksual, wanita kecewa PH calonkan Faiz Fadzil

Setiausaha PKR Batu, Yuslaini Azmi melahirkan kekecewaan terhadap pucuk pimpinan Pakatan Harapan (PH) yang mencalonkan pemimpin AMANAH, Faiz Fadzil pada Pilihan Raya Umum Ke-15 (PRU-15).

Kata Yuslaini, tindakan PH itu memberi persepsi tidak baik kepada parti.

“Saya hairan dengan sikap Majlis Presiden PH yang diam membisu sedangkan dia (Faiz) kini adalah ADUN Permatang Pasir dan sedang berhadapan isu mahkamah.

“Walaupun perbicaraan ini masih belum berjalan tetapi ia memberi persepsi dan imej tidak baik kepada PH, khususnya yang sebelum ini juga memperjuangkan isu-isu gangguan seksual, hak-hak wanita, kesihatan mental dan sebagainya.

“PH perlu lebih baik dalam menentukan kompas moral pemimpin mereka jika ingin kekal relevan supaya kita tidak mengulangi hal yang sama seperti mana pemimpin dari parti pemerintah,” katanya melalui satu kenyataan yang disiar di Facebooknya, semalam (21 Oktober 2022).

Selasa lalu, Faiz yang juga Ahli Pimpinan Pusat AMANAH dicalonkan partinya untuk bertanding di Parlimen Tampin.

Jun tahun lalu Faiz mengaku tidak bersalah terhadap pertuduhan dihadapinya dan minta dibicarakan.

Kertas kes mengatakan Faiz dituduh menggunakan kekerasan jenayah dengan niat hendak mencabul kehormatan seorang wanita berusia 31 tahun ketika itu pada 8 Mac 2021 antara jam 9.45 malam dan 11.30 malam ketika mereka berdua berada dalam sebuah kereta dari pusat beli-belah Sunway Pyramid ke Subang Jaya.

Dalam pada itu Yuslaini mendakwa dituduh gila kerana membuat laporan polis sebelum ini, malah katanya ada cubaan memaksa dia menerima peguam parti tersebut sejak tahun lalu.

“Saya pastinya terkesan dengan perkembangan ini. Ia memberi isyarat tidak baik kepada sesiapa sahaja yang memperjuangkan isu ini kerana pada akhirnya yang mempunyai kuasa akan terus menindas orang lain sama seperti apa yang berlaku saat ini.

“Para pemimpin PH diam menikus tentang isu gangguan seksual tersebut malah sengaja memberi tekanan emosi dan psikologi kepada saya,” katanya yang akan mempertimbangkan kedudukannya dalam PKR kerana mendakwa pimpinan membiarkan dirinya dibuli dan diperkotak-katik.

Tambahnya, “saya merasakan adalah tidak adil untuk saya didiamkan hanya kerana bersuara.”


Masih ada yang waras dalam UMNO, Khairy puji ahli lapor kepada RoS

Tindakan beberapa ahli UMNO yang membuat aduan kepada Jabatan Pendaftaran Pertubuhan (RoS) hari ini mendapat pujian Khairy Jamaluddin Abu Bakar.

Bekas Ketua Pemuda UMNO itu menyifatkan tindakan berani ahli-ahli UMNO yang membuat laporan tersebut membuktikan masih ada lagi mereka yang waras dalam parti dan tidak membabi-buta mengikut telunjuk pihak atasan.

“Well done guys, ada yang masih berani dan waras dalam UMNO. Saya yakin dengan kredibiliti RoS untuk buat semakan terhadap usul (Bahagian) Rembau di PAU (Perhimpunan Agung UMNO 2022),” katanya menerusi hantaran dalam Instastory hari ini.

Media melaporkan dua ahli UMNO menghantar aduan berkaitan usul tambahan yang diluluskan semasa Perhimpunan Agung UMNO 2022 berkaitan jawatan Presiden dan Timbalan Presiden tidak dipertandingkan pada pemilihan parti akan datang.

Aduan itu dikemukakan oleh ahli UMNO Bahagian Kuala Nerus, Muhammad Aizat Fikri Mohd Nasir dan ahli UMNO Seremban, Muhammad Fiqri Firdaus Muhammad Rom.

Mereka berharap RoS dapat menentukan sekiranya terdapat pertikaian terhadap usul tambahan yang dibawa pada perhimpunan lepas.

Ia susulan ramai mendakwa usul tambahan yang diperkenalkan perwakilan Negeri Sembilan semasa menjadi pencadang usul Ucapan Dasar Presiden itu melanggar Perlembagaan parti itu.


Tun Faisal cabar Zahid bersumpah isu klip audio, surat sokong Anwar

Datuk Tun Faisal Ismail Aziz yang digantung keahlian UMNO selama enam tahun  hari ini mencabar Presiden parti, Datuk Seri Ahmad Zahid Hamidi untuk bersama-sama bersumpah atas nama Allah berkaitan isu klip audio yang tular.

Bekas timbalan ketua bahagian Putrajaya itu juga mengajak Zahid bersumpah berhubung surat sokongan yang ditandatangani beliau menyokong Presiden PKR, Datuk Seri Anwar Ibrahim.

Katanya, kumpulan pencipta fitnah telah membuat tuduhan yang mengatakan beliau terbabit mencipta klip audio membabitkan Zahid dan Anwar.

“Untuk menghentikan polemik dan perbuatan tuduh menuduh ini, saya akan bersumpah atas nama Allah bahawa saya tidak terlibat mencipta audio Zahid-Anwar dan tidak terlibat dalam penyebarannya.

“Melainkan hanya berkongsi dengan beberapa group WhatsApp bagi membuktikan saya benar dalam isu sokongan Zahid kepada Anwar dan mereka yang menafikan sokongan ini salah.

“Saya juga akan bersumpah bahawa Surat Sokongan Zahid terhadap Anwar juga benar,” katanya dalam satu kenyataan, hari ini.

Bagaimanapun, Tun Faisal turut menjemput Zahid untuk bersumpah juga atas nama Allah untuk menafikan suara dalam audio itu bukan suara beliau dan surat sokongan terhadap Anwar itu juga tidak benar.

“Mari kita lakukan majlis bersumpah ini di Surau Ar Rahman PWTC. Saya akan menghubungi Datuk Sumali untuk aturkan majlis ini,” katanya.

Semalam, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan saling bertukar pandangan berhubung ucapan perwakilan ketika perhimpunan baru-baru ini.


PAU 2020 paling pelik, UMNO tidak lagi menyerang DAP

Perhimpunan Agung UMNO 2020 (PAU) kali ini paling pelik berbeza dengan tahun-tahun sebelum ini apabila pemimpin-pemimpin atasan hingga lah ke perwakilan tidak lagi membicarakan tentang bahaya chauvinisme DAP dan mengutarakan usaha ke arah perpaduan orang Melayu.

Ucapan para pemimpin hanya lebih berkisar kepada kata nista dan keangkuhan, lebih banyak menghentam sesama orang Melayu dan Islam dengan kata-kata tidak sewajarnya yang menguris sesama bangsa.

Tahniah perwakilan UMNO, rakyat mungkin sudah tahu perwatakan sebenar sebuah parti lama ini yang hanya mementingkan kuasa demi kelangsungan politik individu tertentu yang terpalit dengan berdozen kes di mahkamah.

Agenda Daily mengumpulkan beberapa kata-kata pemimpin UMNO yang angkuh dan penuh dengan kebencian.

1. Presiden UMNO, Datuk Seri Mohamad Ahmad Zahid Hamidi

“Bukan riak atau takabur, kita akan bertanding atas nama BN dan logo dacing.

“Biar saya jelaskan, once and for all, untuk UMNO menjadi dominan semula selepas PRU-15, pertamanya, kita mesti menang kerusi terbanyak. Kedua, BN perlu menentukan parti mana yang benar-benar ikhlas dan jujur untuk membentuk kerajaan bersama kita.”

2. Timbalan Presiden UMNO, Datuk Seri Mohamad Hasan (Tok Mat)

“UMNO tidak akan memperjudikan mana-mana kerusi UMNO. Kerusi UMNO adalah kerusi UMNO, dahulu, kini dan selamanya. Ia bukan untuk dilepaskan, demi memberi talian hayat kepada mana-mana pihak.” – Mohamad Hassan

“Jadi, kepada pemimpin serpihan parti Melayu yang baru setahun jagung usianya, usahlah tuan-tuan berbicara tentang perpaduan ummah dengan UMNO.”

3. Ketua Wanita UMNO, Datuk Noraini Ahmad

“Kita bersetuju UMNO dan Bersatu sukar untuk tidur sebantal kerana kita punya mimpi yang berbeza. UMNO dan Bersatu banyak bertembung dari segi kepentingan, atas sebab itulah kita sukar untuk mengadakan kerjasama dalam PRU.”

4. Ketua Pemuda UMNO, Datuk Asyraf Wajdi Dusuki

“Tetapi sudah tentu kita harus bertanya pada sahabat kita PAS, memandangkan pendirian Pengerusi Bersatu untuk bertanding di semua kerusi yang ditandingi oleh kita, adakah mereka akan bersama dengan kita atau sebaliknya.

“Ini penting. Sebelum masuk gelanggang perang kita kena tahu siapa musuh dan kawan, kawan yang tidak tikam belakang, kawan yang akan bersama sehingga ke penghujungnya,”

5. Ketua Puteri UMNO, Datuk Zahida Zarik Khan

“Bahkan nama-nama parti yang menjadi tunggak pemerintahan sekarang pun semakin tidak popular. Personaliti pemimpin kerajaan sekarang pun tidak popular. Menumpang biarlah pada yang kuat, jangan menumpang kepada yang membawa rebah.

“Jadi sebab itu sempena dengan Perhimpunan Agung kali ini kita meminta parti untuk mengkaji semula keputusan yang dibuat untuk bersama dengan kerajaan sehingga Parlimen dibubar atau tidak lagi bersama kerajaan dengan seberapa segera.”

6. Pengerusi Jemaah Penasihat UMNO, Tengku Razaleigh Hamzah

“Itu terpulang kepada PAS kerana kita bersikap bersama dengan dia dalam Muafakat Nasional (MN). Tetapi selepas kita buat keputusan tarik diri daripada PN dan menteri-menteri kita (Umno) akan berhenti daripada menjadi menteri, timbalan menteri, daripada menjadi pengerusi GLC, lantikan kerajaan PN, kita tidak ada kena mengena lagi dengan PN.

“Oleh kerana itu, kita akan melawan. Kalau PAS masih ada di situ (bersama PN), kita lawanlah dia. Apa nak buat,” katanya lagi.

7. Setiausaha Agung UMNO, Datuk Seri Ahmad Maslan

“Saya kira PAS mungkin ingin terus menjadi jambatan kepada hubungan…(Bersatu). Walaubagaimanapun kita telah menyatakan bahawa hubungan dengan Bersatu ini sudah dinoktahkan.

“Kalau PAS berhasrat untuk menjadikan jambatan, ia tidak akan berlaku. Bagaimanapun yang penting hubungan Umno dan PAS itu dipersetujui oleh semua jurucakap setakat ini dan ini perkara yang sungguh baik.”


Najib buat-buat senyap wang RM114 juta dikembalikan pada 17 Jun

Seorang Timbalan Pendakwaraya mengesahkan wang yang disita RM114 juta sudah dipulangkan kepada bekas Perdana Menteri, Datuk Seri Najib Razak pada 17 Jun lepas.

Timbalan Pendakwaraya Faten Hadni Khairuddin mengesahkan yang disita oleh polis di kondominium mewah Pavilion Residences pada 17 Mei 2018, telah dipulangkan kepada Najib dan UMNO.

Tambahnya lagi, pemulangan itu dilakukan kerana pihak pendakwaan tidak memohon untuk memfailkan rayuan, selepas Hakim Mahkamah Tinggi Datuk Muhammad Jamil Hussin dalam penghakiman pada 20 Mei lepas, menolak permohonan pendakwaan untuk melucut hak aset terbabit.

“(Aset) telah diserahkan kepada Najib melalui wakil kerana pihak pemohon (pendakwaan) tidak memfailkan rayuan,” katanya lapor Astro Awani.

Pada Mei lalu, Muhammad Jamil menolak permohonan pendakwaan untuk melucut hak wang yang disita oleh polis di kondominium mewah Pavilion Residences yang terletak di ibu negara pada 17 Mei 2018.

Sebelum ini, Najib menjelaskan walaupun sudah menang kes sitaan wang RM114 juta tersebut, wang tersebut masih belum dikembalikan dan sekiranya dikembalikan selepas ini ia terpulang untuknya berbelanja wang tersebut sesuka hati.

Untuk rekod, Najib dan UMNO masih belum mengeluarkan sebarang kenyataan berhubung status wang tersebut.


Sijil palsu: Semua kes libatkan klinik program vaksinasi berbayar

Semua kes penjualan sijil vaksinasi Covid-19 yang disiasat polis sekarang ini melibatkan klinik swasta yang diberi kebenaran melaksanakan program vaksinasi berbayar.

Hasil siasatan dan semakan oleh Kementerian Kesihatan (KKM) dengan polis mendapati setakat ini semua kes yang dikesan adalah melibatkan pelaksanaan vaksinasi berbayar yang dijalankan oleh pihak swasta, kata Menteri Kesihatan Khairy Jamaluddin.

Beliau berkata, sebagai prosedur yang ditetapkan, semua proses pemberian vaksinasi yang dijalankan perlu dilaporkan kepada KKM melalui sistem MyVAS bagi tujuan rekod dan pengeluaran sijil vaksinasi.

“Bagaimanapun, dalam insiden ini apa yang berlaku adalah pengamal perubatan swasta yang terlibat telah memberikan laporan pemberian vaksinasi palsu kepada KKM.

“Buat masa ini siasatan masih dijalankan oleh pihak polis dan KKM akan memberikan kerjasama sepenuhnya,” katanya pada sidang media di Parlimen, hari ini.

Mengenai umrah, Khairy berkata kerajaan komited untuk memuktamadkan proses penilaian risiko dan prosedur operasi standard perjalanan ibadah itu menjelang pertengahan Februari ini.

“KKM amat berharap agar semua pemain industri dapat memberikan kerjasama sepenuhnya bagi memastikan aktiviti umrah depat terus dilaksanakan dengan selamat,” katanya.

Sementara itu beliau juga memaklumkan sejak awal Januari lalu hingga semalam sebanyak 52 kluster pendidikan dikesan melibatkan 30 sekolah menengah, dengan 27 daripadanya membabitkan sekolah berasrama.

“Perkumpulan ramai telah meningkatkan risiko penularan jangkitan menyebabkan jumlah kluster di sekolah pada minggu pertama persekolahan sebanyak 15 kluster.

“Pada minggu kedua persekolahan, bilangan kluster pendidikan meningkat sekali ganda kepada 33 kluster. Semua negeri kecuali Perlis, Terengganu, Sarawak dan Labuan melaporkan kluster pendidikan,” katanya.


PRN: Hantar mesej jelas bahawa rakyat Kedah mahu projek KXP

Menteri Besar Kedah, Datuk Seri Muhammad Sanusi Md Nor menyifatkan pilihan raya negeri (PRN) kali ini amat penting untuk rakyat negeri itu.

Katanya, rakyat Kedah boleh menghantar mesej bahawa mereka mahukan projek pembinaan Lapangan Terbang Antarabangsa Kulim (KXP) dilaksanakan dengan memilih PN.

“PRN enam negeri ini penting. Kita boleh hantar mesej bahawa rakyat Kedah nak KXP.

“Nak KXP bagi jadi, kena pangkah PN. Rakyat Kedah beri kepada PN semua, kita menang 36-0 insya-Allah. Selepas itu, KXP kita pulun,” katanya pada program Santai Petang Bersama MB Kedah, di Baling, petang tadi.

Menurutnya, sehingga kini projek yang bakal memberi limpahan ekonomi kepada negeri itu tergantung tidak dapat dimulakan susulan menanti kelulusan kerajaan Persekutuan.

“Tinggal nak beri keizinan sahaja. Kalau mereka tidak ke Kedah, mereka akan ke Sumatera. Kedah dan Sumatera ini dipisahkan oleh Selat Melaka, tak jauh. Sebaik-baiknya, kita ambillah peluang itu.

“Kita akan jadi pusat masuk dan keluar barangan. Model yang kita bina ini, paling kurang akan beri peluang kerja…apabila semua sektor dalam KXP itu mula beroperasi, peluang kerja paling sedikit 24,000 orang. Ia akan sampai 45,000 apabila ia beroperasi pada tahap 100%,” katanya.

Jelasnya, kebenaran membina landasan kapal terbang tertakluk di bawah bidang kuasa Kementerian Pengangkutan.

“Dalam undang-undang, negeri tiada bidang kuasa untuk pengambilan tanah untuk buat landasan kapal terbang. Tak boleh. Itu bidang kuasa kementerian pengangkutan. Jadi kementerian kena beri kebenaran kepada kita untuk buat landasan kapal terbang. Ini saja yang sangkut.

“Dari segi tenikal semua dah lepas. Kami tunggu kelulusan sahaja. Macam-macam alasan dicipta untuk menghalang kita. Inilah cabaran yang perl didepani,” katanya.

Beliau menegaskan tiada siapa boleh menghalang negeri itu untuk membangun mengikut acuannya sendiri.


Saya cuba padam rumah yang sedang terbakar, kata Annuar Musa

Kekecewaan diluahkan Tan Sri Annuar Musa dalam satu coretan hantaran Facebook dengan mengiibaratkan cuba memadam sebuah rumah yang sedang terbakar tetapi malangnya ditarik keluar dari rumah tersebut.

Annuar yang juga Ketua UMNO Bahagian Ketereh difahamkan dipecat UMNO selepas mesyuarat Majlis Tertinggi (MT) semalam dipengerusikan Presiden parti, Datuk Seri Ahmad Zahid Hamidi.

Annuar dalam perkongsian di Facebook pagi ini, memberi isyarat terhadap kekecewaan itu sambil berkongsi gambar membantu kempen Barisan Nasional (BN) pada Pilihan Raya Umum ke-15 (PRU-15) bagi kerusi Parlimen Padang Serai.

“Malam Jumaat, saya bermimpi. Rumah pusaka saya diami terbakar. Saya syak ada ‘main switch’ (suis utama) dah ‘short circuit’ (alami litar pintas) atau wayarnya terputus. Saya sayang rumah itu. Saya cuba memadam kebakaran supaya jangan lebih ramai penghuninya lari.

“Ketika api masih marak dan ramai yang terus lari meninggalkan rumah, tiba-tiba saya ditarik keluar dari api yang membakar. Kini saya hanya mampu melihat kebakaran dari luar.

“Walaupun saya amat sayang rumah itu,saya hanya mampu berdoa,” katanya memohon supaya ‘rumah’ yang terbakar itu diselamatkan.

Annuar sebelum mengkritik kepimpinan Zahid khususnya berkaitan usaha jajaran baru yang dibentuk oleh antara Barisan Nasional (BN) serta Pakatan Harapan (PH).

Dalam mesyuarat malam tadi, selain Annuar, dua lagi pemimpin akar umbi yang dikenakan tindakan sama adalah Ketua Wanita UMNO Bahagian Arau, Datuk Seri Shamsiah Yasin, serta Ketua Wanita UMNO Bahagian Maran, Datin Seri Fatimah Kassim.

Shamsiah dan Fatimah bulan lalu digantung sementara seluruh jawatan mereka atas dakwaan terbabit secara langsung atau tidak langsung, menyokong calon parti lawan pada PRU-15.

Shamsiah adalah isteri bekas Ketua UMNO bahagian itu, Datuk Seri Shahidan Kasim, yang memenangi Parlimen Arau dalam PRU-15 atas tiket Perikatan Nasional (PN), selepas dia digugurkan oleh BN daripada mempertahankan kerusi terbabit.

Fatimah pula adalah isteri kepada Datuk Seri Ismail Abd Muttalib, yang turut bertanding atas tiket PN dalam PRU-15.


12 April lihat anak bulan Ramadan

Tarikh melihat anak bulan Ramadan di Malaysia ditetapkan pada petang Isnin, 12 April bersamaan 29 Syaaban 1442 Hijrah, kata kenyataan Pejabat Penyimpan Mohor Besar Raja-Raja.

Kenyataan turut menyatakan Majlis Raja-Raja bersetuju kaedah menetapkan tarikh permulaan puasa bagi umat Islam Malaysia adalah berdasarkan Rukyah dan Hisab.

Penyimpan Mohor Besar Raja-Raja juga akan mengisytiharkan tarikh permulaan puasa melalui radio dan televisyen, pada malam berkenaan.

Cerapan anak bulan akan dilaksanakan di 29 lokasi terpilih oleh jawatankuasa diperkenankan untuk melihat anak bulan.

Lokasi berkenaan ialah Pontian Kecil, Johor; Kompleks Falak Al-Khawarizmi, Kampung Balik Batu, Tanjung Bidara, Melaka; Kompleks Baitul Hilal Telok Kemang, Port Dickson, Negeri Sembilan.

Bukit Melawati, Kuala Selangor; Bukit Jugra, Banting; Kuala Langat, Balai Cerap Selangor dan Sabak Bernam, Selangor; Pantai Pasir Panjang, Mukim Pengkalan Baru, daerah Manjong, Perak serta Pusat Falak Sheikh Tahir, Pantai Aceh, Pulau Pinang

Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar, Kedah serta Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap KUSZA, Mukim Merang, Setiu, Terengganu.

Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan SEDC, Jalan Tengku Putra Semerak, Kota Bharu, Kelantan serta Esplanade Luak, Miri; Teluk Bandung, Kuching dan Tanjung Batu, Bintulu, Sarawak.

Bukit Tanjong Batu, Nenasi; Gunung Berincang, Cameron Highlands dan Bukit Pelindong, Kuantan, Pahang; Balai Cerap Al-Biruni, Tanjung Dumpil, Putatan, Sabah;

Tingkat 13, Menara Universiti Malaysia Sabah, Kampus Antarabangsa Labuan; Menara Kuala Lumpur: Pusat Konvensyen Antarabangsa Putrajaya dan Menara Pandang Masjid Al-Hussain, Kuala Perlis.


Guan Eng gembira MoU projek mega disaksi PM Malaysia, China: Saksi

Mahkamah Sesyen hari ini diberitahu bahawa bekas Ketua Menteri Pulau Pinang Lim Guan Eng berasa gembira apabila majlis pemeteraian perjanjian persefahaman (MoU) antara kerajaan negeri itu dengan Beijing Urban Construction Group (BUCG) berhubung projek mega berkaitan pembinaan jalan utama dan terowong dasar laut di negeri itu yang bernilai RM6.34 bilion, disaksikan oleh Perdana Menteri Malaysia dan China.

Pengarah Consortium Zenith Beijing Urban Construction Group (CZBUCG), Datuk Zarul Ahmad Mohd Zulkifli, 62, berkata beliau telah menerima panggilan telefon sekitar 20:11 daripada Lim memaklumkan bahawa Wen Jiabao, yang ketika itu Perdana Menteri China dan Datuk Seri Najib Tun Razak, ketika itu Perdana Menteri Malaysia akan menghadiri majlis menandatangani MoU yang diadakan di Putrajaya pada 28 April 2011, yang turut dihadiri Lim.

CZBUCG merupakan syarikat usaha sama dengan BUCG yang telah dilantik bagi menjalankan projek tersebut.

Kepada soalan Timbalan Pendakwa Raya Datuk Wan Shaharuddin Wan Ladin apakah reaksi Lim apabila MoU tersebut dapat ditandatangani di hadapan kedua-dua perdana menteri itu, Zarul Ahmad yang merupakan saksi utama pendakwaan menjawab, “YB Lim berasa gembira”, lapor Bernama.

Wan Shaharuddin: Apa perkataan sebenar YB Lim kata? Dan saksi itu menjawab, “YB Lim menyatakan banyak ‘mata merah’ sebab MoU itu dapat ditandatangani.”

Disoal Wan Shaharuddin apa yang difahami dengan ‘mata merah’ dan ia ditujukan kepada siapa, saksi pendakwaan ke-23 itu berkata, ‘marah atau iri hati’ dan saya rasa ia ditujukan kepada MCA.

Menurut Zarul Ahmad, beliau telah berhubung dengan Wisma Putra dan meminta supaya majlis tandatangan MoU itu dapat disaksikan oleh perdana menteri dari Malaysia dan China.

Saksi itu berkata demikian pada perbicaraan kes rasuah Lim yang berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang.

Terdahulu, Zarul Ahmad ketika membacakan pernyataan saksinya berkata beliau berasa terharu dan bersyukur kerana syarikatnya (CZBUCG) dianugerahkan projek mega bernilai RM6.34 bilion.

“Projek ini dianugerahkan kepada CZBUCG melalui proses tender Request For Proposal (RFP) dan ia dianugerahkan pada 6 Feb 2013. Saya cukup terharu kerana dianugerahkan projek itu, namun perasaan tersebut hanya untuk sehari sahaja kerana saya telah diasak dan menerima kecaman parti BN kerana Kerajaan Negeri Pulau Pinang telah menganugerahkan kepada Syarikat Dua Ringgit (RM2).

“Syarikat ‘Special Purpose Vehicle’ (SPV) (syarikat bertujuan khas) lazimnya tidak akan mempunyai ‘paid capital’ lebih daripada RM2 selagi ia tidak dianugerahkan dengan mana-mana projek. Sekiranya projek itu tidak dianugerahkan kepada syarikat itu, maka syarikat SPV senang untuk ditutup. Projek ini dianugerahkan oleh Kerajaan Pulau Pinang yang Ketua Menteri ketika itu adalah YB Lim,” katanya.

Lim berhadapan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta, dalam membantu syarikat milik Zarul Ahmad mendapatkan projek pembinaan bernilai RM6,341,383,702, di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek itu dan dituduh melakukan perbuatan berhampiran The Garden Hotels, Lingkaran Syed Putra, Mid Valley City, di sini pada Mac 2011.

Setiausaha Agung DAP itu, turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat, yang didakwa mempunyai kaitan dengan projek terowong dasar laut itu.

Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.

Perbicaraan di hadapan Hakim Azura Alwi bersambung 1 April ini.


Kadar cukai GST mesti lebih tinggi daripada sekarang: Tengku Zafrul

Menteri Kewangan Tengku Datuk Seri Zafrul Tengku Abdul Aziz berkata kadar cukai barangan dan perkhidmatan (GST), sekiranya akan diperkenalkan semula, mesti lebih tinggi daripada kadar yang ada sekarang.

Menurutnya ada negara yang mengenakan kadar yang tinggi kerana membuat pengecualian yang banyak, contohnya Arab Saudi yang mengenakan 15 peratus kerana hasil pendapatan tinggi dengan harga minyak.

“Kena ada kajian kadar yang adil untuk kutip hasil bagi pembangunan negara, pada masa yang sama tidak membebankan rakyat dan peniaga,” katanya menurut Bernama.

Katanya kajian sekarang adalah di peringkat libat urus, kerana salah satu isu adalah sama ada kadar 3 hingga 4 peratus atau 7 hingga 8 peratus.

“Selain melihat alternatif untuk memperbaiki Cukai Jualan dan Perkhidmatan (SST) sedia ada, kerana ia mempunyai ‘inefficient’ yang menyebabkan banyak negara beralih kepada sistem GST.

Ditanya kadar GST yang bersesuaian, Tengku Zafrul berkata “apa jua kadarnya, kutipan itu mestilah lebih tinggi daripada apa yang didapati hari ini.”

GST diperkenalkan bekas Perdana Menteri Datuk Seri Najib Razak sejak 2014 lalu bagaimanapun digantikan dengan cukai jualan dan perkhidmatan (SST) oleh Pakatan Harapan yang memerintah negara selepas menang Pilihan Raya Umum Ke-14 pada 2018 lalu.

Sejak kebelakangan ini, Najib mendesak kerajaan pimpinan Perdana Menteri Datuk Seri Ismail Sabri Yaakob memperkenalkan semula GST.

GST ialah cukai penggunaan ataupun ‘consumption tax’ bermaksud lebih tinggi perbelanjaan seseorang, lebih tinggi jumlah bayaran cukai berkenaan.

Mengulas lanjut Tengku Zafrul bagaimanapun berkata kerajaan masih mengkaji semua sistem percukaian termasuk GST jika ia wajar dilaksanakan semula.

Menurutnya 175 negara telah memperkenalkan GST – salah satu sebab ialah hasil cukai kepada Keluaran Dalam Negara Kasar (KDNK) negara – kerana tanpa GST maka hasil agak rendah.

Beliau berkata proses melaksanakan semula GST mengambil masa yang lama, kerana undang-undang GST sebelum ini telah dimansuhkan.

“Kalau kajian menunjukkan GST faedah adalah jelas, kita akan bawa ke Kabinet. Keputusan muktamad bukan pada kerajaan tetapi Parlimen,” katanya.

Tengku Zafrul berkata pelaksanaan semula GST paling cepat adalah lebih kurang sembilan bulan selepas ia diluluskan oleh Parlimen.


Banjir semakin pulih, 10,065 di PPS

Situasi banjir di lima negeri menunjukkan perkembangan lebih baik malam tadi, apabila jumlah mangsa dipindahkan ke pusat pemindahan sementara (PPS) terus menurun kepada 10,065 orang berbanding seramai 11,469 orang petang semalam.

Sementara jumlah mangsa banjir di Selangor pula dilaporkan masih sama, lapor Bernama.

Di MELAKA, jumlah mangsa banjir terus menurun kepada 468 mangsa daripada 126 keluarga pada pukul 8 malam tadi berbanding 543 orang daripada 140 keluarga pada jam 4 petang semalam.

Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan 14 kawasan di Jasin.

Di PAHANG, Sekretariat Jawatankuasa Pengurusan Bencana Negeri melaporkan mangsa banjir terus berkurangan malam tadi dengan 1,491 orang ditempatkan di 30 pusat pemindahan, berbanding 1,811 orang di 33 PPS petang semalam.

Kesemua mangsa melibatkan 454 keluarga itu ditempatkan di PPS Bera, Rompin, Pekan, Maran dan Temerloh, manakala PPS di Kuantan telah ditutup malam tadi.

Selain itu, beberapa jalan kekal ditutup antaranya Jalan Triang 1 di Bera, Jalan Ibam-Kampung Aur (Rompin), Jalan Teluk Ganchong Lepar (Pekan) dan Jalan Serengkam (Maran).

Sementara itu, laman web publicinfobanjir.water.gov.my melaporkan sungai yang melebihi paras bahaya malam tadi masih Sungai Bera dan Sungai Serting kedua-duanya di Bera, selain Sungai Pahang di Kuala Sungai Chini, Pekan.

Di NEGERI SEMBILAN, data terkini menerusi aplikasi Info Bencana Jabatan Kebajikan Masyarakat (JKM) menunjukkan mangsa banjir menurun kepada 589 individu membabitkan 148 keluarga, dengan enam PPS dibuka setakat malam tadi berbanding 826 individu (213 keluarga) pada petangnya.

Di JOHOR, mangsa banjir terus menurun kepada 4,253 orang setakat 8 malam ini berbanding 4,942 orang petang semalam dengan penutupan enam lagi PPS.

Pengerusi Jawatankuasa Kesihatan dan Alam Sekitar Johor RVidyananthan dalam kenyataan malam tadi berkata empat PPS ditutup di Segamat manakala dua lagi masing-masing di Mersing dan Muar, menjadikan 64 PPS masih beroperasi di enam daerah.

Segamat masih mencatatkan mangsa tertinggi dengan 2,622 orang di 38 PPS, diikuti dengan Tangkak seramai 650 orang, Mersing (467), Muar (333), Kluang (128) dan Batu Pahat (53).

Sementara itu, tiga sungai masih mencatatkan paras bahaya iaitu Sungai Muar di Liang Batu, Muar; Sungai Pagoh di Kampung Olak Sepam, Muar; dan Sungai Muar di Kampung Awat, Segamat, setakat pukul 9 malam tadi.

Di SABAH, jumlah mangsa banjir di negeri ini juga turun walaupun tidak banyak berubah dengan 3,264 mangsa daripada 1,341 keluarga masih di PPS malam tadi, berbanding 3,347 orang daripada 1,319 keluarga petang semalam.

Menurut Sekretariat Pengurusan Bencana Negeri Sabah, satu PPS iaitu Dewan Kampung Kiabau di Telupid telah ditutup dan 27 PPS masih dibuka di lima daerah terjejas banjir terletak di utara serta pantai timur di negeri ini.

Daerah Kota Marudu kekal mangsa banjir paling ramai dipindahkan dengan 2,668 mangsa daripada 1,161 keluarga di 14 PPS, diikuti Pitas (319 mangsa, 120 keluarga, 4 PPS), Telupid (173 mangsa, 43 keluarga, 6 PPS), Sandakan (45 mangsa, 7 keluarga, 1 PPS) dan daerah kecil Paitan (54 mangsa, 10 keluarga, 2 PPS).

Di SELANGOR pula, menerusi aplikasi Info Bencana JKM memaklumkan jumlah mangsa banjir di Selangor kekal 40 orang, melibatkan dua PPS di daerah Kuala Langat iaitu Dewan Orang Ramai Kampung Kelanang (25 mangsa) dan Balai Raya Majlis Pengurusan Komuniti Kampung (MPKK) Banting (15 mangsa).

Sementara itu, laman web publicinfobanjir.water.gov.my melaporkan Sungai Bernam di Rimba KDR, Sabak Bernam kini ditahap bahaya iaitu pada ketinggian 4.79 meter dengan trend menaik, manakala Sungai Langat di Bukit Changgang, Kuala Langat di tahap waspada (3.43 meter) setakat 8.30 malam tadi.


89.4 peratus individu dewasa lengkap divaksin

Jumlah individu dewasa yang melengkapkan suntikan vaksin Covid-19 sehingga semalam meningkat kepada 89.4 peratus atau 20,927,867 individu, semakin mendekati sasaran 90 peratus bagi membolehkan rentas negeri dilaksanakan.

Sejak Program Imunisasi Covid-19 Kebangsaan (PICK) dilancarkan 24 Februari lalu sehingga semalam juga 94.7 peratus atau 22,166,911 individu dewasa menerima sekurang-kurangnya satu dos.

Kementerian Kesihatan (KKM) dalam kemas kini laman sesawang COVIDNOW turut memaklumkan sehingga kini lebih 42.98 juta dos vaksin telah diberikan kepada golongan itu dengan semalam sahaja sebanyak 84,155 dos diberikan.

Mengenai PICK Remaja yang dilancarkan sejak 20 September lalu, sehingga semalam 5.6 peratus atau 177,029 remaja berusia 12 tahun hingga 17 tahun telah melengkapkan suntikan dua dos vaksin.

Seramai 2,217,920 atau 70.4 peratus remaja lagi menerima sekurang-kurangnya satu dos menjadikan keseluruhannya lebih 2.39 juta dos vaksin diberikan kepada golongan itu.

Semalam sahaja sebanyak 90,665 dos vaksin diberikan membabitkan 29,091 remaja melengkapkan suntikan kedua, manakala 61,574 lagi menerima sekurang-kurangnya satu dos.

Bagi populasi keseluruhannya, sehingga semalam lebih 45.37 juta dos vaksin telah diberikan kepada penduduk negara ini.

Daripada jumlah itu, 64.6 peratus atau 21,104,896 penerima melengkapkan suntikan masing-masing sama ada vaksin dua dos atau vaksin dos tunggal.

Seramai 24,384,831 atau 74.6 peratus individu lagi menerima sekurang-kurangnya satu dos, dengan semalam sahaja sebanyak 174,820 dos diberikan.

Semalam Perdana Menteri, Datuk Seri Ismail Sabri Yaakob berkata kebenaran merentas negeri akan dilaksanakan serentak di seluruh negara sebaik sahaja kadar peratusan vaksinasi individu dewasa mencecah 90 peratus.

“Tunggulah saya umum, suspens sikitlah, kita tunggu, tapi dah tak lama dah… saya yakin tak lama, kita tunggulah… sehari, dua hari, tiga hari ke tak tahulah,” katanya selepas Majlis Prapelancaran Keluarga Malaysia di Angkasapuri Kuala Lumpur, semalam.


Hujan lebat, petir di India ragut 36 nyawa dalam tempoh 24 jam

Cuaca berbahaya telah membunuh sekurang-kurangnya 36 orang di utara India sejak 24 jam lalu, termasuk 12 yang disambar petir, kata pegawai sambil memberi amaran hujan lebat yang lebih lebat dalam beberapa hari akan datang.

Di seluruh negeri utara, Uttar Pradesh, sekurang-kurangnya 24 orang maut selepas rumah mereka runtuh di tengah-tengah hujan yang tidak henti-henti, kata Pesuruhjaya Bantuan, Ranvir Prasad.

Mohamed Usman, 15, berada di atas bumbung rumah rakannya di bandar Prayagraj apabila petir menyambar pada malam Jumaat, membunuhnya serta-merta. Rakannya Aznan, cedera dan sedang dirawat di hospital.

“Sebaik menjejakkan kaki ke atas bumbung, mereka dipanah petir dan anak saya meninggal dunia,” kata Mohammad Ayub, bapa Usman.

Pegawai berkata 39 orang di negeri itu telah maut akibat kilat dalam tempoh lima hari lalu, mendorong pihak berkuasa mengeluarkan garis panduan baharu tentang cara orang ramai boleh melindungi diri mereka semasa ribut petir.

Sambaran petir adalah perkara biasa semasa musim tengkujuh di India, yang berlangsung dari Jun hingga September.

Pengerusi Lightning Resilient India Campaign, Kolonel Sanjay Srivastava yang bekerjasama dengan Jabatan Meteorologi India, berkata penebangan hutan dan pencemaran semuanya menyumbang kepada perubahan iklim, yang membawa kepada lebih banyak petir.

Pemanasan global juga telah meningkatkan kekerapan kilat, kata Sunita Narain, Ketua Pengarah di Pusat Sains dan Alam Sekitar.

Peningkatan suhu 1 darjah Celcius (1.8 darjah Fahrenheit) meningkatkan kilat sebanyak 12 kali ganda.

Terdapat peningkatan 34 peratus dalam serangan kilat di seluruh India sepanjang tahun lalu, yang menyebabkan jumlah kematian meningkat.

Negara Asia Selatan itu merekodkan 1,489 kematian akibat petir pada 2016, dan jumlah itu meningkat kepada 2,869 pada 2021, menurut Srivastava. – Agensi


Lebih banyak warga Eropah akan dijangkiti Omicron

Gelombang baharu penularan Covid-19 dijangka bakal dihadapi warga Eropah, ia berpunca daripada varian Omicron yang cepat merebak.

Diramalkan lebih separuh daripada penduduk Eropah diramal dijangkiti Omicron dalam tempoh enam hingga lapan minggu akan datang, kata pegawai tertinggi Pertubuhan Kesihatan Sedunia (WHO) di Eropah dipetik laporan Reuters.

Eropah mencatat lebih tujuh juta kes baharu Covid-19 dilaporkan pada minggu pertama tahun ini, lebih dua kali ganda dalam tempoh dua minggu, kata pengarah WHO, Eropah Hans Kluge dalam satu taklimat berita.

“Pada kadar ini, Institut Metrik dan Penilaian Kesihatan meramalkan lebih 50 peratus penduduk di rantau ini akan dijangkiti Omicron dalam tempoh enam hingga lapan minggu akan datang,” katanya.


Najib musnahkan UMNO, muka tak malu: Tun M

Tun Dr Mahathir Mohamad menyifatkan ahli-ahli UMNO boleh menyertai Bersatu sekiranya mereka tidak berpuas hati dengan pimpinan sedia ada memandangkan Presiden UMNO, Datuk Seri Ahmad Zahid Hamidi pun sendiri sanggup membuat pakatan sulit dengan Presiden PKR, Datuk Seri Anwar Ibrahim.

Bekas perdana menteri sebanyak dua kali itu berkata secara terbuka dengan mendakwa kerosakan teruk yang berlaku pada UMNO ketika ini adalah berpunca daripada Datuk Seri Najib Razak yang dianggap sebagai memalukan legasi bapanya Tun Abdul Razak sendiri.

“Ya, kalau dia orang tak ada. Tak apalah orang UMNO boleh join Bersatu. Tak payah UMNO lagi pasal UMNO dapat nama buruk.

“Najib is the killer of UMNO, Najib destroyed UMNO. (Najib adalah pembunuh UMNO. Najib menghancurkan UMNO).

“Bapa dia tubuh, dia yang destroy. Dia sama sekali tidak malu kerana memusnahkan warisan bapanya” katanya dipetik portal Malaysiakini.

Terdahulu, politik negara dikejutkan dengan penularan klip audio pakatan antara Anwar dengan Zahid semasa Perhimpunan Agung UMNO 2020 (PAU), kedua-dua mereka masih belum membuat sebarang laporan polis walaupun pada awalnya menafikan bersungguh-sungguh.

Perbualan Anwar dan Zahid itu yang menjuruskan kepada strategi politik mencetuskan ketegangan di kalangan pemimpin dan ahli UMNO, sehinggakan ramai yang mendesak Zahid melepaskan jawatan Presiden UMNO.


Kad laporan prestasi kerajaan Negeri Terengganu 2018-2023

Penerbitan ini memaparkan maklumat keberhasilan atau impak daripada rancangan dan usaha Kerajaan Negeri Terengganu dalam 15 segmen sepanjang tahun 2018 sehingga kini.


Calon PKR DUN Permatang kata hina gambar PMX sama seperti hina Agong

Seorang calon PKR di Selangor, Mohd Yahya Mat Sahri menyifatkan tindakan menghina poster Perdana Menteri (PMX) adalah sama seperti menghina Yang di-Pertuan Agong (Agong).

Calon Ahli Dewan Undangan Negeri (ADUN) Permatang itu memberi respon terhadap laporan berhubung poster wajah Datuk Seri Anwar Ibrahim yang dipasang di banyak tempat tetapi dirosakkan oleh orang ramai.

“Kita tak suka tak ada masalah, ini negara demokrasi, tapi bila kita ada gambar tertentu seperti PMX, beliau angkat sumpah di hadapan YDPA.

“Salah satu daripada Rukun Negara adalah Kesetiaan kepada Raja dan Negara.

“Kalau kita hina gambar Perdana Menteri, sama kita hina Agong, jadi ini penting, jangan kita ambil langkah itu,” katanya dipetik laporan portal MG.

Baru-baru ini, poster rasmi Anwar yang diletakkan di Sg Gulang-Gulang, di sini, didapati menjadi mangsa vandalisme.

Mengulas lanjut, Mohd Yahya berkata, insiden vandalisme itu merupakan kali kelima berlalu di sini sejak empat hari kempen Pilihan Raya Negeri (PRN) bermula Sabtu lepas.

“Sebelum ini kes sama berlaku di Simpang Raja Musa, saya ingat yang itu (Sg Gulang-Gulang) itu kelima, ada di Parit Serong, ada sebahagian itu, ketua-ketua kampung buat laporan polis.

“(Poster/ Billboard PMX) dipasang awal lagi sebelum pembubaran DUN lagi dan tempoh penamaan calon pun, saya rasa benda yang tidak molek sekali,” katanya.

Beliau turut mengingatkan mana-mana pihak agar menghormati antara satu sama lain ketika berkempen dan tidak merosakkan bahan kempen calon lawan.


2,852 kes baharu, 12 kematian

Seramai 12 pesakit meninggal dunia akibat komplikasi Covid-19 dalam tempoh 24 jam semalam (Selasa, 15 November 2022), tertinggi sejak 22 September lalu dengan mencatat jumlah sama, menurut data laman sesawang Github Kementerian Kesihatan (KKM).

Selangor merekodkan kes kematian tertinggi iaitu sebanyak lima pesakit, menjadikan keseluruhan jumlah pesakit yang meninggal dunia di negeri itu sejak Mac 2020 ialah 4,662 kes, termasuk 704 yang meninggal dunia di luar fasiliti kesihatan atau ‘brought in death’ (BID).

Dalam tempoh sama, Pulau Pinang mencatat tiga kes kematian diikuti Perak (dua); dan masing-masing satu di Pahang serta Sabah.

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,566 kes, termasuk 7,777 kes BID.

Sementara itu, KKM juga melaporkan jumlah jangkitan harian Covid-19 dalam tempoh 24 jam semalam meningkat semula kepada 2,852 kes, berbanding 1,749 yang direkodkan pada Isnin.

Jumlah itu menjadikan kumulatif positif Covid-19 sejak 25 Januari 2020 hingga semalam sebanyak 4,953,418 kes, dengan 4,888,938 pesakit telah sembuh, termasuk 3,710 yang pulih semalam.

Menurut data laman sesawang Github KKM, daripada jumlah jangkitan baharu itu, 1,951 kes melibatkan individu yang telah menerima suntikan dos penggalak; 649 kes (penerima dua dos); 235 kes (individu tidak divaksinasi); dan 17 kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 27,914 kes masih aktif, turun lagi berbanding 28,784 yang dilaporkan sehingga Isnin.

Daripada jumlah itu, 25,969 pesakit masih menjalani kuarantin di rumah (26,829 pesakit pada Isnin); dan 1,848 dirawat di hospital, turun berbanding 1,866 pada Isnin.

Seramai 97 pesakit dimasukkan ke unit rawatan rapi (89 pada Isnin), dengan 57 daripadanya memerlukan alat bantuan pernafasan (54 pada Isnin).

Berikut adalah jumlah kes harian setiap negeri semalam, serta kumulatif positif sejak Januari 2020:


Guru agama rogol pelajar di Indonesia dijatuhi hukuman mati

Mahkamah Indonesia menjatuhkan hukuman mati terhadap seorang guru agama selepas disabitkan merogol 13 kanak-kanak perempuan di sebuah sekolah Islam.

Keputusan itu dibuat susulan pihak pendakwa mengemukakan rayuan terhadap pesalah tersebut supaya dikenakan hukuman mati selepas pada mulanya dijatuhi hukuman penjara seumur hidup.

Kes guru agama itu, Herry Wirawan mengejutkan Indonesia dan menunjukkan betapa pentingnya kanak-kanak dilindungi daripada keganasan seksual di sekolah agama berasrama penuh di negara tersebut.

Tertuduh sebelum itu dijatuhi hukuman penjara seumur hidup di Mahkamah Bandung pada Februari, bagaimanapun pihak pendakwa raya mengemukakan rayuan hukuman mati terhadap tertuduh.

“(Kami) dengan ini menghukum defendan dengan hukuman mati,” kata hakim dalam satu kenyataan pada Isnin yang disiarkan di secara dalam talian di Mahkamah Tinggi Bandung.

Ira Mambo, peguam tertuduh, enggan mengulas sama ada akan membuat rayuan memandangkan mahu meneliti terlebih dahulu keputusan penuh mahkamah.

Sekitar 2016 dan 2021, Herry merogol 13 gadis yang berumur antara 12 dan 16 tahun, selain menghamilkan lapan mangsanya, kata seorang hakim pada Februari.

Pegawai Indonesia, termasuk Menteri Perlindungan Kanak-Kanak negara itu, juga menyokong gesaan supaya hukuman mati dijatuhkan terhadap Herry, walaupun suruhanjaya hak asasi manusia negara itu, yang menentang hukuman mati, berkata ia tidak wajar.


Desak PRU-15 diadakan segera tapi Pemuda UMNO mahu pemilihan parti ditangguh

Pemilihan parti UMNO perlu ditangguh dan hanya dijalankan selepas selesai Pilihan Raya Umum Ke-15 (PRU-15), kata Pemuda UMNO hari ini.

Ironinya, Ketua Pemudanya, Datuk Asyraf Wajdi Dusuki memberi alasan supaya pemilihan tersebut ditangguhkan adalah bagi mengelak perpecahan dalam parti tersebut tetapi tidak pula memikirkan kesan kepada rakyat sekiranya PRU-15 diadakan dengan segera semasa rakyat sedang berdepan penularan Covid-19 dan kesempitan hidup ketika ini.

“Pilihan raya (pemilihan UMNO) akan datang lebih besar geloranya, lebih besar cabarannya, bukan sahaja dengan fitnah lama tetapi juga tohmahan baharu dari dalam dan luar bahtera.

“Semuanya bagi memecah-belahkan kita, melumpuhkan jentera kita dan akhirnya mengaut laba daripada kelemahan kita,” katanya semasa ucapan dasar Pemuda UMNO 2021 di PWTC pagi ini.

Jelasnya, sekiranya pemilihan parti diadakan sebelum PRU-15 ia bakal menjejaskan persediaan sayap parti memandangkan akan berlaku banyak pertukaran dalaman.

“Jika ada pemilihan sebelum pilihan raya, berapa ramai pimpinan Pemuda di hadapan saya ini yang akan bertukar ganti? Bukan kerana ditolak, tetapi kerana batasan umur yang tidak mengizinkan lagi.

“Dengan masa yang pendek, apakah kita mampu membentuk semula barisan baharu berpengalaman dan kuat untuk menghadapi peperangan?

“Usah hanyut dalam gelora pemilihan parti. Mula kembali budaya bobrok lama membawa rombongan ke sana sini, menyusun jentera, membuat pelbagai gerakan untuk mencatur dan menjatuhkan sesama sendiri.

“Ingatlah, jika bahtera kita karam buat kali kedua, jawatan parti pun sudah tidak bernilai lagi,” katanya lagi.

Beliau menegaskan, apabila mandat diberi rakyat dalam pilihan raya dikhianati, pilihan yang ada ialah memulangkan mandat kepada rakyat bagi membuat pilihan.

Katanya, hak rakyat untuk menentukan kestabilan tidak boleh dinafikan dan tiga Pilihan Raya Negeri (PRN) iaitu Sarawak, Melaka dan Johor dilaksanakan dengan selamat tanpa masalah serta dan penuh ketertiban.

“Ini sejajar dengan peralihan negara ke arah fasa endemik,” katanya.


Malaysia belum bercadang tutup sempadan cegah penularan cacar monyet

Kerajaan tidak bercadang untuk menutup pintu sempadan negara ketika ini walaupun terdapat kes jangkitan cacar monyet di beberapa negara lain selain Afrika.

Timbalan Menteri Kesihatan Datuk Dr Noor Azmi Ghazali berkata kerajaan telah mengetatkan saringan kesihatan di semua pintu masuk negara terutama bagi pengembara dari negara yang mempunyai kes penyakit cacar monyet, lapor Bernama.

Katanya, langkah itu adalah untuk memastikan penyakit itu dapat dibendung daripada memasuki Malaysia.

“Kita telah beri taklimat kepada semua petugas Kementerian Kesihatan berhubung perkara ini dan akan memperkasakan kawalan daripada segenap aspek dan sekiranya simptom dikesan, langkah pengasingan awal akan dilakukan di pintu masuk negara.

“Selain itu unit makmal KKM sudah bersedia melaksana kajian bagi membendung penularan virus berkenaan,” katanya kepada pemberita di sini hari ini.

Terdahulu beliau menyempurnakan Majlis Penutup Persidangan Kajian Kematian Peri-operatif (POMR) Kebangsaan Kali ke-7 yang turut dihadiri Pengerusi Persatuan POMR Datuk Dr Fitjerald Henry dan Pengarah Kesihatan negeri Dr Rusdi Abd Rahman.

Selain itu, Noor Azmi berkata negara memerlukan lebih ramai pakar geriatrik dan psikiatri pada masa akan datang berikutan pertambahan warga emas dan pesakit mental.

Beliau berkata Malaysia dijangka mencapai status negara menua susulan trend penurunan bilangan kelahiran, selain impak kepada kesihatan mental akibat pandemik COVID-19 dan lain-lain masalah.

“Bagaimanapun kita tidak menghadapi kekurangan masalah kepakaran yang serius termasuk dalam bidang-bidang kesihatan lain, seperti pembedahan dan sebagainya,” katanya.

Katanya kerajaan juga sentiasa berusaha untuk menyediakan kepakaran dalam pelbagai bidang, seiring peredaran masa bagi memastikan perkhidmatan terbaik dalam kesihatan dapat diberikan kepada rakyat.